Summary: Sukseton vesihiihtäjä pysyy pinnalla vauhdin, keskivartalon ja taivasta kohti sojottavien varpaiden avulla.

Se tunne, kun vene vetää ja jalat nuolevat veden pintaa. Kun pinnistää itsensä vetoköyden päässä irti aallosta ja yrittää osua hyppyrille. Ja sitten tempautuu ylös pitkään liitoon!
 Barefootingin MM- ja EM-mitalisti  Evert Aartsen jr :n haltioitunut ilme kertoo sanoja enemmän suksettoman vesihiihdon lumosta.
 Rutinoitunut kilpailija tuntee heti, kun SE, The hyppy, lähtee.
 – Aivan kuin vedettäisiin housuista suoraan ylös! Liidät ja liidät, ja haluat sen tunteen yhä uudestaan!
 Juuri sellaisen fiiliksen hypyllä Evert Aartsen jr on rankattu maailmantilaston kakkoseksi. Lukema vetää hiljaiseksi: 26,9 metriä.
 – Olen kai oppinut hyvän tekniikan, mies vastaa olkapäitään kohauttaen.
 Evert Aartsen jr:in isä on lajin moninkertainen euroopanmestari. Kalle Niskala / Yle
 Paljasjalkavesihiihto eli barefooting Paljasjalkavesihiihto on vesihiihtoa ilman suksia. Lajissa kilpaillaan hyppyjen pituudessa, pujottelussa ja kuvioissa. Huiput tulevat USA:sta ja Australiasta.
 Luulisi, että jalat huutaisivat kisan jälkeen hoosiannaa.
 Evert Aartsen jr korjaa tottuneen kärsivällisesti harhaluuloa. Paljasjalkahiihtäjän jalkapohjat eivät ole naarmuilla tai verillä. Nahka ei irtoa rullalle eikä kovetu korpuksi.
 – Hiihdon jälkeen iho on kuin jalkahoitajan käsittelystä, pehmeä ja hierotun tuntuinen.
 Lähtö makuulta
 Aartsen solahtaa Kokkola Barefooter-seuran harjoitusmontun aaltoihin. Oikea lähtöasento on maata selällä köyden päällä. Kun vene lähtee liikkeelle, hiihtäjä kohottautuu istualleen. Kun vauhti kasvaa, on aika nousta seisomaan.
 – On mahtava fiilis, kun saa vetonarun käteensä ja vauhti lähtee kiihtymään. Kropassa on jännitys, joka räjähtää adrenaliinipiikiksi, Aartsen kuvailee.
 Ketterän oloinen pikkuvene kyntää pohjalaisen sorakuopan vihertävänsinistä vettä. Parasta kuulemma on, jos vene tekee pientä ja pehmeää aaltoa.
 Aartsenin jalat nostattavat komeat räiskepatsaat korkealle.
 Miehellä on yllään pehmustettu märkäpuku, jonka alla on pelastusliivit. Moni käyttää puvun alla myös topattuja shortseja. Kypärä on pakollinen vain hypyissä, ja niissä moni myös haluaa käyttää hanskoja.
 Barefootingissa kilpaillaan hyppyjen lisäksi myös pujottelussa ja kuvioissa.
 Jalkapohjat säilyvät lajissa ehjinä. Kalle Niskala / Yle
 Aartsen pitää vetonarusta kiinni välillä kädellä, välillä jalalla. Hän kääntyilee, ottaa puomista kiinni ja tasapainoilee takaperin veneen rinnalla. Yhtäkkiä mies kierähtää veden pintaan selälleen ja istualleen.
 70 kiloa painavalla paljasjalkahiihtäjällä on treenattu keho.
 – Moni luulee, että tässä tarvitaan kovat jalkalihakset, mutta tärkeämpää on, että keskivartalosta löytyy voimaa. Sillä pidetään tasapaino, Aartsen selittää.
 Myös varpailla on yllättävän suuri merkitys. Jos niitä kipristää veneen perässä alaspäin, jalka ”haukkaa” vettä ja hiihtäjä kaatuu heti.
 Pieniä kolhuja
 Kilpailussa vetovene saa ajaa korkeintaan 73 km tunnissa.
 – Itselle sopiva vauhti riippuu esimerkiksi omasta painosta. Itse tykkään yli 70 kilometrin vauhdista. Kevyimmät hiihtäjät pysyvät pinnalla 20 km/h nopeudella.
 Paljain jaloinkin vesihiihtäessä nousee komea vesipatsas. Kalle Niskala / Yle
 Evert Aartsen jr sanoo hurjalta näyttävän lajin olevan mainettaan turvallisempi.
 – Jääkiekossa ja futiksessa tapahtuu suhteessa loukkaantumisia huomattavasti enemmän kuin paljasjalkavesihiihdossa.
 Hän harmittelee, että Suomessa jo alkujaan pieni laji on hiipunut entisestään, ja uskoo yhtenä suurena syynä olevan, että moni pitää lajia vaarallisena.
 Välillä sattuu ja tapahtuu, kuten kaikessa urheilussa. Evert Aartsen jr aristaa äskettäin tapahtunutta kylkiluumurtumaa.
 Pikkupojasta paljasjalkahiihtäneen miehen loukkaantumislista on kuitenkin lyhyt: kerran olkapää sijoiltaan, pieniä ruhjeita, kerran käsi poikki, nyt murtunut kylkiluu.
 Mieheltä kysytään usein, eikö kovasta vauhdista kaatuminen hirvitä.
 – Vastaan aina, että kumman itse valitsisit, hypyn 70 km/h ajavasta autosta katuun vai samaa vauhtia ajavasta veneestä veteen. Itse valitsen mieluummin veden.
 Kokkolassa on hyvät puitteet harjoitella. Kalle Niskala / Yle
 Kokkola maailmankartalla
 Evert Aartsen jr:n isä, lajin moninkertainen Euroopan mestari,  Evert Aartsen , tuli Suomeen Hollannista valmentamaan vesihiihtomaajoukkuetta 1980-luvulla ja jäi maahan.
 Lajin huippumaita ovat USA ja Australia. Euroopassa aktiivisimpia ovat Saksa ja Hollanti.
 – Suomessa kaikki harrastajat ja kilpailijat tietävät Kokkolan, ja kyllä meidät tunnetaan maailmallakin, Aartsen jr kertoo.
 Paljasjalkamestarilla on kolme unelmaa, joista mikään ei tunnu mahdottomalta saavuttaa.
 Ykkösenä listalla on voittaa kultaa seuraavissa MM-kilpailuissa.
 – Olisi siistiä päästä joskus hyppäämään niin, että minua vetää lentokone tai helikopteri. Haaveilen myös omasta vesihiihtokoulusta barefootin paratiisissa, Floridassa.

VIDEO: Paljain jaloin veden pinnalla 70 km/h – paljasjalkavesihiihdossa tehdään jopa kymmenien metrien hyppyjä


Summary: Järven kaloja ei saa syödä tai syöttää eläimille, myös uimista Rautalammessa kehotetaan välttämään.

Elinkeino-, liikenne- ja ympäristökeskus (ELY)

Rautalampi-järvessä Pohjois-Savossa Rautalammilla on havaittu mahdollisesti jopa kymmeniätuhansia kalakuolemia,  kertoo Savon Sanomat .
 Järven kaloja ei saa syödä eikä syöttää eläimille. Myös uimista järvessä on syytä välttää, kertoo Rautalammin kunnanjohtaja  Anu Sepponen  lehdessä.
 Ensimmäiset havainnot kuolleista kaloista tehtiin jo keskiviikkoiltana, mutta tilanteen laajuus selvisi torstain ja perjantain aikana.
 Kunnanjohtaja Sepponen ja Pohjois-Savon pelastuslaitoksen palomies  Miika Laitinen  kertovat lehdelle, ettei kalakuolemien aiheuttaja ole vielä selvillä.
 Sepposen tietojen mukaan sekä vedestä että kaloista on otettu näytteet, jotka on lähetetty Pohjois-Savon ely-keskukseen. Tutkimusten odotetaan valmistuvan maanantaina.
 Korjaus kello 19.57: Miika Laitinen on palomies, ei palomestari.

Savon Sanomat: Rautalampi-järvessä jopa kymmeniä tuhansia kuolleita kaloja


Summary: Ilmaston lämpenemisen myötä jäävuoriturismin suosio kasvaa.

Blari Baker  ja  Taylor Lindsorn  pyydystävät jäävuoren palaa Newfoundlandin rannikolla Kanadassa. Ilmakehän lämmetessä Grönlannin jäävuoret ajelehtivat tuhansia kilometrejä Kanadan rannikolle asti.
 Blari Baker ja Taylor Lindsorn Newfoundlandin rannikolla Kanadassa.  Johannes Eisele / AFP
 Kalastajat pyydystävät jäävuorista irtoavia kimpaleita haaveihinsa ja sulattavat niitä äveriäille asiakkaille luksuspullovedeksi. Jäästä sulavasta vedestä on kasvamassa uusi bisnes alueella, joka eli ennen turskan kalastuksesta.
 Bonavistan lahdelle ajelehtii yhä enemmän jäävuoria. Johannes Eisele / AFP
 Kapteeni Edward Kean suuntaa  veneensä joka aamu kohti Bonavistan lahdella kelluvia jäävuoria. Kean on metsästänyt jäävuoria jo parinkymmenen vuoden ajan. Hänelle valtavat kimpaleet ovat valkoista kultaa.
 Kean ampuu vuoreen kiväärillä, jotta siitä lohkeaisi sopivan kokoisia paloja. Kolmen hengen miehistö nostaa merestä parinkin tonnin kokoisia kimpaleita seipään ja verkon avulla.
 – Ne tulevat tänne ja sulavat nopeasti, kapteeni Kean sanoo uutistoimisto AFP:lle.
 Aikaa ei ole hukattavaksi, jos mielii saada talteen veden, joka on ollut jäässä jopa tuhansia vuosia. Se sulaa valtamereen nopeasti.
 Kapteeni Edward Kean pilkkoo ja Phil Kennedy puhdistaa jäätä. Johannes Eisele / AFP
 Kun kimpaleet on saatu haaviin, kapteeni Kean ryhtyy paloittelemaan niitä kirveellä.  Phil Kennedy  huuhtelee niiden pinnasta suolavettä pois.
 Palat pannan sulamaan tuhannen litran säiliöihin. Kuumimman sesongin aikaan toukokuusta heinäkuuhun Kean kumppaneineen kerää jopa 800 000 litraa vettä. He myyvät sitä paikallisille yrittäjille dollarin litrahintaan.
 – Me tavoittelemme terveysruoan ja -tuotteiden markkinoita, Kean sanoo.
 Kerry Chaulk pullottaa jäävuoren vettä luksusmarkkinoille. Johannes Eisele / AFP
 Jäävuoren vettä markkinoidaan  aidoimpana ja puhtaimpana vetenä. Litran pullo maksaa asiakkaalle noin kymmenen euroa. Asiakkaalle luodaan mielikuvaa tuhansia vuosia vanhan, alkuperäisen puhtaan veden juomisesta. Liiketoiminta kasvaa nopeasti ainutlaatuisuutta tavoittelevilla luksusmarkkinoilla.
 – Kauppa ulkomaille käy paremmin kuin koskaan. Lähetämme vettä Eurooppaan, Singaporeen, Dubaihin. Saimme lasipulloillemme juuri asiakkaita Lähi-Idästä, kertoo jäävuorten vettä pullottavan yrityksen johtaja  Kerry Chaulk .
 Seudulla tehdään jäävuorivedestä muun muassa kosmetiikkaa ja villimarjoihin sekoitettua viiniä.
 Asiantuntijoiden mukaan jäävuoriveden puhtaus riippuu määrittelystä. Tuhansia vuosia jäässä olleessa vedessä tuskin on moderneja kemiallisia lisäaineita, mutta alkuperäisiä epäpuhtauksia voi löytyä, pohtii Newfoundlandin Memorial Universityn professori  Steve Bruneau   Wall Street Journalille .
 Jäävuoret tuovat Newfoundlandin rannikolle bussilasteittain turisteja. Johannes Eisele / AFP
 Napajäätiköiden sulaminen huolestuttaa,  mutta samalla se on herättänyt Newfoundlandin ja Labradorin provinssin rannikkokylät uuteen eloon. Grönlannista liikkeelle lähteneet jäävuoret houkuttelevat alueelle turisteja, jotka haluavat todistaa vaikuttavan näyn omin silmin.
 Viime vuonna yli puoli miljoonaa turistia kävi Newfoundlandin ja Labradorin alueella. Paikallishallinnon mukaan turismista saatiin 389 miljoonan euron tulot.
 Entinen kalastaja Barry Strickland elää nyt jäävuoriturismista.  Johannes Eisele / AFP
 Barry Strickland  kuljettaa veneellään nyt turisteja katsomaan jäävuoria läheltä. Ennen hän pyyti turskaa.
 Stricklandin veneet ovat aina täynnä huippusesongin aikana. Newfoundlandin ja Labradorin rannikko on saanut nimekseen Iceberg corridor eli Jäävuorikäytävä alueelle kulkeutuvien valtavien vuorten takia.
 Matkailu on virkistänyt 600 asukkaan King’s Pointin kylän talouden, kun perinteinen kalastus on lähes hävinnyt ylikalastuksen seurauksena.
 – Joka sesonki kaupunkiin tulee 140 bussilastillista turisteja, Strickland sanoo.
 Hän on järjestänyt turistikierroksia neljän vuoden ajan.
 King's Pointin kylän edustalle on ajelehtinut jäävuori Grönlannista. Johannes Eisele / AFP
 King’s Pointin asukkaat seuraavat  kymmeniä metrejä korkeiden jäävuorten liikkeitä satelliittipaikannusjärjestelmällä, jonka paikallishallinto on ladannut verkkoon. Tuulet ja merivirrat tuovat Grönlannin kaakkoispuolelta irronneet jäävuoret tuhansien kilometrien matkan Kanadan edustalle. Tuhansia vuosia jäässä ollut vesi voi sulaa valtamereen vain viikkojen kuluessa.
 Pohjoisen napaseudun lämpötila nousee kolme kertaa nopeammin kuin muun maailman keskimäärin. Heinäkuun puolivälissä pohjoisella napa-alueella mitattiin ennätyskorkeat lämpötilat.
 Yhä etelämmäksi kelluvien jäävuorten ennustamattomat liikkeet uhkaavat merellä kulkevien laivojen turvallisuutta. Turisteille pohjoisnavalta saapuneet jättiläismäiset jäämöhkäleet ovat eksoottinen näky.

Kanadan rannikolle ajelehtii yhä enemmän jäävuoria Grönlannista – Entiset kalastajat pyydystävät niitä ja myyvät eteenpäin luksusvetenä


Summary: Aallon mukaan kilpailussa taistellaan väsymystä ja tylsistymistä vastaan.

Ultrajuoksija  Ashprihanal Pekka Aalto  voitti perjantaina 3 100 mailin eli 5 000 kilometrin juoksukilpailun New Yorkissa Yhdysvalloissa.
 Korkeintaan 52 päivää kestävässä kisassa kilpailijoiden pitää juosta keskimäärin ainakin 96,3 kilometriä päivässä, mikä vastaa yli kahta maratonia joka päivä.
 Kilpailun verkkosivujen  mukaan osallistujat kiertävät Queensin kaupunginosassa sijaitsevan korttelin yli sata kertaa päivässä.
 Ashprihanal Aallon voittoaika oli 47 päivää, 1 tuntia, 39 minuuttia ja 34 sekuntia.
 – Tuntuu tosi mukavalta, Aalto sanoi uutistoimisto Reutersille kisan jälkeen.
 Aalto kertoi, että kilpailussa taistellaan unta ja väsymystä vastaan. Hänen mukaansa korkeat lämpötilat lisäävät väsymyksen tunnetta.
 Aallon mukaan kilpailun aikana myös aika käy pitkäksi, koska kilpailijat juoksevat 17 tuntia päivässä ympäri yhtä ja samaa korttelia. Aalto kuvailee juoksua sisäiseksi matkaksi.
 – Ulkoisesti sinä juokset, juokset ja väsyt. Mutta sinulla on myös sisäinen juttu, jota yrität edistää juoksemalla. Jos tarkoituksena olisi vain voittaa tai taittaa maileja, niin en usko, että olisin tehnyt tämän 15 kertaa, Aalto sanoi Reutersille.
 Aalto on voittanut 5 000 kilometrin juoksukilpailun kahdeksan kertaa aiemmin. Hänellä on myös hallussaan kisan  maailmanennätys vuodelta 2015 . Ennätysaika oli 40 päivää ja 9 tuntia.
 Helsinkiläinen Aalto on ammatiltaan lehdenjakaja. Reutersin mukaan hän on edesmenneen intialaisen filosofin ja hengellisen opettajan Sri Chinmoyn seuraaja. Gurun opetuksiin kuuluivat muun muassa meditaatio ja fyysisen kunnon ylläpitäminen.
 Sri Chinmoy perusti 5 000 kilometrin ultrajuoksukisan.

Suomalainen ultrajuoksija Ashprihanal Aalto voitti 5 000 kilometrin juoksukisan yhdeksännen kerran – "Tuntuu tosi mukavalta"


Summary: Kahdessa ensimmäisessä äänestyksessä kukaan ehdokkaista ei saanut riittävää enemmistöä taakseen.

European Commissioner for Economic and Monetary Affairs and the Euro

Bulgarialainen  Kristalina Georgieva  valittiin myöhään perjantai-iltana Euroopan ehdokkaaksi Kansainvälisen valuuttarahaston (IMF) johtoon.
 IMF-ehdokkaaksi oli alunperin esillä viisi henkilöä. Kolme muuta ehdokasta olivat vetäytyneet aiemmin kisasta.
 Toinen viimeisissä äänestyksissä mukana ollut kärkiehdokas, hollantilainen  Jeroen Dijsselbloem,  onnitteli tuoreeltaan Georgievaa.
 Georgieva on bulgarialaisella taloustieteilijällä ja poliitikko, joka toimi vuodet 2010 – 2016 EU-komissaarina. Viime vuodet hän on työskennellyt Maailman Pankin johtotehtävissä. Georgieva täyttää tässä kuussa 66 vuotta, vaikka IMF:n sääntöjen mukaan pääjohtajan olisi oltava valittaessa alle 65-vuotias.
 Yksi kärkiehdokkaista oli Suomen Pankin pääjohtaja, EU:n talouskomissaarinakin toiminut  Olli Rehn,  joka kuitenkin vetäytyi ehdokkuudestaan perjantaina iltapäivällä. Ylen tietojen mukaan Rehn oli saanut toiseksi eniten ääniä ensimmäisellä äänestyskierroksella, mutta oli arvioinut, ettei se tule riittämään ehdokkuuteen.
 Britannia ei lisäajasta huolimatta ennättänyt asettaa omaa ehdokastaan kisaan.
 Virallisesti pääjohtajan nimittää IMF:n johtokunta. Ehdokasasettelu päättyy 6. syyskuuta, ja johtajavalinta on tarkoitus tehdä viimeistään 4. lokakuuta.
 Aiheesta aiemmin:
 EU:n valtiovarainministerit aloittivat äänestyksen IMF-ehdokkaasta

Bulgarialaisesta Georgievasta Euroopan ehdokas IMF:n johtoon


Summary: Ampumisessa kuoli 20 ja loukkaantui 26 ihmistä.

Katso suora lähetys poliisin tiedotustilaisuudesta El Pasosta, Teksasista.

Katso suorana El Pason poliisin tiedotustilaisuus tuhoisasta joukkoampumisesta


Summary: Yli kymmenen ihmistä on kuollut muun muassa Pittsburghin synagoga-ammuskelussa ja Floridan lukioampumisessa.

Yhdysvalloissa on tällä vuosikymmenellä tapahtunut useita isoja joukkoampumisia, viimeisimpänä Texasin El Pason ja Ohion Daytonin ampumiset. Osa tapauksista on herättänyt keskustelua Yhdysvaltain aselaeista.
 Alla on uutistoimisto AFP:n pohjalta tehty listaus Yhdysvalloissa 2010-luvulla tapahtuneista joukkoammuskeluista, joissa on kuollut kymmenen ihmistä tai enemmän.
 Toukokuu 2019: Virasto Virginiassa
 40-vuotias entinen kaupungininsinööri avasi tulen virastorakennuksessa Virginia Beachillä.  12 ihmistä kuoli ja useita haavoittui.  Ampuja kuoli poliisin kanssa käydyn tulitaistelun päätteeksi. Mies oli saanut kaupungilta potkut ennen ampumista.
 Marraskuu 2018: Kantribaari Kaliforniassa
 28-vuotias entinen Yhdysvaltain merijalkaväen sotilas ampui 12 ihmistä kantribaarissa Kaliforniassa. Afganistanissa palvellut veteraani kuoli omaan luotiinsa.
 Lokakuu 2018: Synagoga Pittsburghissa
 11 ihmistä kuoli ja kuusi haavoittui  synagoga-ammuskelussa Pittsburghissa Ohiossa . 46-vuotias hyökkääjä huusi teon yhteydessä juutalaisten vastaisia iskulauseita. Hänet asetettiin syytteeseen 29 syytekohdan perusteella, ja häntä uhkaa kuolemanrangaistus.
 Toukokuu 2018: Koulu Texasissa
 17-vuotias opiskelija  ampui kymmenen ihmistä  koulussaan Texasissa Santa Fen lukiossa. Hänellä oli aseistuksenaan revolveri ja haulikko. Ampuja jäi henkiin ja hän sai murhasyytteet.
 Helmikuu 2018: Lukio Floridassa
 14 lukiolaista ja kolme aikuista henkilökuntaan kuuluvaa kuoli  lukioammuskelussa Floridan Parklandissa . Tekijä oli 19-vuotias entinen Marjory Stoneman Douglas -lukion opiskelija, joka oli karkotettu kurinpidollisista syistä.
 Marraskuu 2017: Kirkko Texasissa
 Taisteluvarustukseen pukeutunut ampuja tulitti baptistikirkon ulkopuolella Sutherland Springsin kaupungissa Texasissa jumalanpalveluksen aikaan.  Ainakin 26 ihmistä kuoli ja 20 haavoittui . Ampuja löydettiin myöhemmin autostaan kuolleena.
 Lokakuu 2017: Las Vegasin kantrifestivaali
 58 ihmistä kuoli ja noin 550 haavoittui , kun 64-vuotias eläkkeellä oleva kirjanpitäjä ampui Mandalay Bay -hotellin 32. kerroksesta kantrifestivaalin yleisöön ja teki tämän jälkeen itsemurhan. Kyseessä on tämän vuosikymmenen pahin joukkoampuminen Yhdysvalloissa.
 Kesäkuu 2016: Floridalainen klubi
 Raskaasti aseistautunut ampuja tappoi 49 ihmistä homoklubilla Orlandon kaupungissa Floridassa. Hyökkääjä kuoli poliisin kanssa käydyssä laukaustenvaihdossa. Hän vannoi uskollisuutta terroristijärjestö Isisille.
 Joulukuu 2015: Joulujuhla Kaliforniassa
 14 ihmistä kuoli ja 22 haavoittui, kun radikalisoitunut muslimipariskunta hyökkäsi työntekijöiden joulujuhlaan sosiaalikeskuksessa Kalifornian San Bernardinossa. Poliisi ampui tekijät.
 Joulukuu 2012: Sandy Hookin alakoulu
 20-vuotias mies tappoi äitinsä Newtownissa Connecticutin osavaltiossa ja  jatkoi sen jälkeen Sandy Hookin alakouluun . Siellä hän ampui 20 kuusi- ja seitsemänvuotiasta oppilasta sekä kuusi aikuista. Ampuja teki tekojen jälkeen itsemurhan.
 Heinäkuu 2012: Elokuvateatteri Coloradossa
 Nuori mies avasi tulen Batman-elokuvan ennakkonäytöksessä Coloradon Aurorassa. 12 ihmistä kuoli ja 70 haavoittui. Ampuja sai elinkautisen vankeusrangaistuksen.
 Lisää aiheesta:
 Yhdysvalloissa vuorokauden aikana kaksi julmaa joukkoampumista, uhreja ainakin 30 – tämä verilöylyistä tiedetään
 20 kuollut joukkoampumisessa Texasin El Pasossa Yhdysvalloissa – Netissä julkaistussa manifestissa kohteeksi ilmoitettiin latinoyhteisö
 Yhdysvaltain Ohiossa yöllinen ampumavälikohtaus: Kymmenen kuoli ja ainakin 16 haavoittui
 Laukaukset aiheuttivat kaaoksen keskelle koulutarvikkeiden shoppailua El Pasossa – Silminnäkijä: "Ihmiset panikoivat ja juoksivat"

Sandy Hookin kouluhyökkäyksestä konserttiammuskeluun Las Vegasissa – Isojen joukkoampumisten lista Yhdysvalloissa tällä vuosikymmenellä on pitkä


Summary: Tutkijoiden mukaan kulutustavaroiden erottelu on tärkeä osa yritysten kilpailu- ja myyntistrategiaa.

Ruokakaupan kosmetiikkahyllyn geneerinen miesten shampoo on järkevä tehoihme: Se puhdistaa niin kasvot, hiukset, vartalon kuin ehkä vessan kaakelitkin.
 Naisten shampoot taas lupailevat "samettisen pehmeää lopputulosta" ja kohottavaa tuuheutta.
 Kummatkin kosmetiikkatuotteet hoitavat tehtävänsä varmasti yhtä hyvin, mutta ostopäätöksen tavaroiden välillä teemme me.
 Viime viikolla miesten ja naisten hygieniatuotteiden hinnoittelu nousi julkisen keskustelun sivujuonteeksi, kun vihreiden kansanedustaja  Saara Hyrkkö  teki hallitukselle kirjallisen kysymyksen naisten kuukautissuojien arvonlisäveron alentamisesta.
 Kuukautistuotteiden arvonlisäveroa on kutsuttu muun muassa tamponiveroksi. Esimerkiksi  Kanadassa ja Intiassa  suojia ei veroteta ollenkaan.
 Suomessa Hyrkkö on ehdottanut, että kuukautissuojien arvonlisäveron tulisi 24 prosentin sijaan olla sama kuin lääkkeiden eli  10 prosenttia.
 – Pink-tax-ilmiö ei koske vain kuukautissuojia. Myös esimerkiksi "naisten" höylät ovat kalliimpia kuin miehille suunnatut vastaavat , Hyrkkö  kirjoitti Twitter-tilillään pari viikkoa sitten .
 – Kuukautissuojien kohdalla kyse on välttämättömästä ja säännöllisesti tarvittavasta hygieniatuotteesta, jossa edullisempia vaihtoehtoja ei ole saatavilla
 Hyrkön mainitseman pink tax -termin voisi vapaasti suomentaa "pinkkiveroksi". Sanalla Hyrkkö viittaa yleisesti sukupuolittuneesta brändäyksestä syntyneeseen hintaeroon, ei niinkään verokantaan.
 Esimerkkinä voisivat toimia naisille ja miehille brändätyt hygienatuotteet, kuten siniset ja punaiset ajohöylät.
 Höylien hinta määritellään ominaisuuksien perusteella
 Miksi kahdelle kuluttajaryhmälle myydään samankaltaista tuotetta kahdella eri hinnalla?
 S-ryhmältä vastataan yleisesti, että kaikkien höylien hinnoittelu perustuu niiden vaihteleviin ominaisuuksiin, kuten terien määrään ja pakkauskokoon.
 Keskolta kerrotaan, että naisten ja miesten höylien hinnat määritellään niiden erilaisen käyttötarkoituksen ja höylien valmistuksessa käytettävien raaka-aineiden mukaan.
 – Höylät ja niiden terät ovat erilaisia, koska miehet ja naiset omaavat erilaiset käyttötarpeet. Esimerkiksi kasvojen alue vaatii erilaista muotoilua kuin sääret, kemikaliotuotteiden osto- ja myyntipäällikkö  Salla Tuuri  sanoo.
 Kaksi eri versiota takaa enemmän ostoja
 Kuluttujatutkimuskeskuksen tutkijatohtori  Essi Pöyryn  mukaan yrityksille kahden eri version valmistaminen on houkutteleva markkinointikikka.
 Tällöin kotiin ostetaan esimerkiksi kahdet eri shampoot.
 Kulutustavaroiden erottelu on kuitenkin tärkeä osa yritysten kilpailukykyä.
 Esimerkiksi lastenvaatteissa sininen ja vaaleanpunainen on eroteltu sukupuolten perusteella 1950-luvulta lähtien.
 Pöyryn mukaan ostamisella tuetaan kuulumista johonkin sosiaaliseen ryhmään, ajattelemme sitä tietoisesti tai emme. Yleensä emme.
 – Täytyy muistaa, että ihmisellä on tarve kuulua johonkin, on se sitten sukupuoli tai työyhteisö. Sen takia en näe miesten ja naisten eriäviä tuotteita pelkästään ongelmana.
 Miehille brändättyjen tuotteiden ulkoasu kertoo yleensä selvästi, mille sukupuolelle tuote on suunnattu. Karoliina Simoinen / Yle
 Tampereen yliopiston markkinointilehtorin  Elina Närväsen  mukaan kuluttajaa saatetaan pitää altavastaavana, mitä tulee ylipäänsä kuluttamiseen: hinnoittelu perustuu asiakkaan valmiuteen maksaa tuotteesta.
 – Yleisesti nyt vain on niin, että naiset pitävät esimerkiksi ihonhoidosta miehiä enemmän ja ovat myös valmiita maksamaan kiinnostuksen kohteestaan, Närvänen sanoo.
 Hänen mukaansa pink tax -ongelma ei ole pelkästään yritysten hinnoittelussa, mihin vaikuttavat esimerkiksi kilpailijoiden hinnat.
 Sen sijaan Närvänen puhuu markinnoiden rakenteellisesta ongelmasta, jonka juuret juontavat 1950-luvun kehittyvään kulutusyhteiskuntaan.
 Tuolloin jopa  deodoranttia pidettiin miehille  liian feminiinisenä hajusteena, jolloin sitä kaupiteltiin ensisijaisesti naisille.
 – Naiset olivat elintärkeä kohderyhmä markkinoille. Heille suunnattiin kaikki kotiin ja kauneuteen liittyvät kulutustuotteet. Nämä käsitykset muuttuvat hitaasti.
 Juttuun on haastateltu taustaksi talous- ja sosiaalihistorian tutkijaa Matleena Friskiä Helsingin yliopistosta.
 Lue lisää:
 Epäreilu verotus sai naiset tamponikapinaan Saksassa ja Tansaniassa – kuukautissuojia kohdellaan "luksustuotteina"

Miksi miehille ja naisille myydään liki samoja tuotteita eri hinnoilla? Keskustelu "tamponiverosta" nosti esiin naisille brändättyjen tuotteiden hinnoittelun


Summary: 20 ihmistä kuoli El Pasossa joukkoampumisessa, joka vaikuttaa viharikokselta. Daytonissa kymmenen ihmishenkeä vaatinut verilöyly tapahtui kaupungin viihdealueella.

El Pason joukkoampumisesta tiedetään jo varsin paljon. Daytonissa paikallista aikaa aamuyöllä tehdyn verityön yksityiskohdat eivät ole vielä selvillä.
 1) Mitä El Pason kauppakeskuksessa ja Daytonissa tapahtui?
 Rynnäkkökiväärillä aseistautunut mies alkoi ampua ihmisiä silmittömästi El Pason Walmart-tavaratalossa lauantaina paikallista aikaa kello 10.40.
 20 ihmistä kuoli ja 26 haavoittui. Osa haavoittuneista sai vakavia vammoja, joten uhrien määrä voi vielä nousta.
 Silminnäkijöiden mukaan uhrit valikoituivat sattumanvaraisesti. Heidän joukossaan on eri-ikäisiä ihmisiä. Kuusi kuolleista on Meksikon kansalaisia.
 Tavaratalossa oli paljon asiakkaita, arvioiden mukaan jopa 3 000. Viikonloppu on kaupoissa vilkas, koska ihmiset valmistautuvat koulujen alkamiseen.
 Daytonissa ampuja avasi tulen paikallista aikaa kello 1.22 keskustan läheisyydessä alueella, jossa on muun muassa paljon ravintoloita ja baareja. Yhdeksän uhria ja ampuja kuolivat. Lisäksi ainakin 16 haavoittui.
 Daytonin poliisi sanoi ensimmäisessä tiedotustilaisuudessa, että tapahtumat olivat ohi hyvin nopeasti, kun lähistöllä olleet partiot pääsivät puuttumaan tilanteeseen. Omaisille on Daytonissa perustettu kriisikeskus ja kriisipuhelin.
 2) Mitä tekijöistä tiedetään?
 El Pasossa poliisi pidätti ampujaksi epäillyn 21-vuotiaan miehen. Epäilty antautui ilman vastarintaa ammuttuaan sitä ennen kymmeniä ihmisiä.
 Mies asuu Dallasin lähellä Allenissa noin tuhannen kilometrin päässä El Pasosta. Sitä ei ole kerrottu, miten hän on matkustanut vähintään noin kymmenen tuntia kestävän matkan.
 Yhdysvaltojen mediassa on julkaistu miehen nimi ja hänen kuvansa. Poliisi sulki Allenissa varakkaalla Starcreekin alueella kadun, jolla epäillyn perhe asuu.
 Epäillystä on esitetty Yhdysvaltojen mediassa luonnehdintoja. Joidenkin hänet tuntevien mukaan epäilty on hiljainen ja hieman erikoisena pidetty,  kertoo Washington Post .
 Daytonin ampujasta ei ole toistaiseksi tietoa. Poliisi kertoi hetki sitten, ettei surmansa saanutta epäiltyä ole tunnistettu eikä teon motiivi ole tiedossa. Se tiedetään, että tekijä käytti pitkäpiippuista asetta.
 3) Mitä tutkinnasta ja mahdollisista motiiveista tiedetään?
 El Pason joukkoampumista tutkitaan mahdollisena viharikoksena. Syynä tähän on verkossa julkaistu manifesti, joka viittaa viharikokseen.
 Yhdysvaltain liittovaltion poliisi FBI on aloittanut kotimaista terrorismia koskevan tutkinnan.
 Poliisi epäilee, että netissä julkaistu manifesti on ampujan kirjoittama. Ääriajattelijoiden käyttämälle foorumille lähetetyssä tekstissä sanotaan, että iskun kohteena oli paikallinen latinoyhteisö.
 Neljän sivun pituisessa tekstissä on rasistisia ja valkoista ylivaltaa kannattavia näkemyksiä. Tekstissä myös ilmaistaan tukea  Uudessa-Seelannissa tehdylle terrori-iskulle , jossa surmattiin 51 ihmistä. Teksti oli ladattu internetiin ennen joukkoampumista.
 El Pason poliisin mukaan epäilty on puhunut tutkijoille.
 Daytonin joukkoampuminen on niin tuore, ettei sen motiivi ole tiedossa. Poliisi selvittää tekijän henkilöllisyyttä.
 4) Miten El Pason verilöylyä on kommentoitu?
 Tragediat ovat järkyttäneet Yhdysvaltoja. El Pason verilöylyn jälkeen on jälleen keskusteltu Yhdysvaltojen aselaeista. Myös presidenttiehdokaaksi pyrkivät ovat kommentoineet asiaa, joka noussee vaaliteemaksi.
 El Pason joukkoampuminen on tiettävästi Yhdysvaltain modernin historian kahdeksanneksi vakavin. CNN:n mukaan neljä kymmenestä kautta aikojen tuhoisimmasta joukkoampumisesta on tehty Texasissa.
 Uutistoimisto AP:n ja Usa Todayn tietokannan mukaan El Pason verilöyly oli viides joukkoampuminen Yhdysvalloissa tänä vuonna. Mukaan on laskettu ampumiset, joissa uhreja on ollut neljä tai enemmän. Näin ollen Daytonin massamurha olisi järjestyksessään kuudes.
 Edellinen El Pasoa enemmän uhreja vaatinut joukkoampuminen tapahtui Yhdysvalloissa vajaa kaksi vuotta sitten marrakuussa, kun asemies ampui 26 ihmistä kirkossa Texasin Sunderland Springsissä.
 Lisää aiheesta:
 20 kuollut joukkoampumisessa Texasin El Pasossa Yhdysvalloissa – Poliisi epäilee viharikosta
 Yhdysvaltain Ohiossa yöllinen ampumavälikohtaus: Kymmenen kuoli ja ainakin 16 haavoittui
 Laukaukset aiheuttivat kaaoksen keskelle koulutarvikkeiden shoppailua El Pasossa – Silminnäkijä: "Ihmiset panikoivat ja juoksivat"

Yhdysvalloissa vuorokauden aikana kaksi julmaa joukkoampumista, uhreja ainakin 30 – tämä verilöylyistä tiedetään


Summary: Paikallisen lehden mukaan uhreja saattaa olla useita.

Yhdysvalloissa Daytonin kaupungissa Ohiossa on tapahtunut ampumavälikohtaus, jossa on mahdollisesti kuollut useita ihmisiä.
 Paikallisen lehden,  Dayton Daily Newsin mukaan  uhreja saattaa olla useita. Tiedot uhrien määrästä kuitenkin vaihtelevat.
 Daytonin poliisi kertoo Twitterissä, että se tutkii ampumistapausta. Tilanne on ilmeisesti edelleen käynnissä ja poliisi kehottaa ihmisiä välttämään aluetta.
 Kerromme asiasta kohta lisää

Myös Yhdysvaltojen Daytonissa ampumavälikohtaus


Summary: Etelä-Italiassa sijaitsevaa Napolia pidetään pizzan kotikaupunkina. Siellä pizzan teko on taidetta ja kemiaa.

Puulämmitteiseen, kupolimaiseen uuniin sujahtaa vauhdilla kolme pizzaa. Pian ilmassa alkaa tuoksua sulanut juusto, tomaatti ja basilika.
 Minuutin paistamisen jälkeen lasta on jälleen uunissa. Ulos vedetään höyryävä margherita-pizza.
 – Kypsä pizza on pohjasta pehmeä, mutta reunoista tarpeeksi muhkea ja paksu, selittää paistajan vieressä vahtiva pizzamestari  Salvatore Capuozzo , 24, ja tarttuu kiinni pizzan reunoihin.
 Etelä-Italiassa sijatsevassa Napolissa varttunut Capuozzo kertoo, että korkean työttömyyden vaivaamassa kaupungissa moni nuori haaveilee hänen ammatistaan. Tie pizzamestariksi yhdessä kaupungin suosituimmista pizzerioista ei ollut helppo.
 – Aloitin teini-iässä tekemällä kotiinkuljetuksia skootterilla. Pikkuhiljaa sain alkaa leikata pizza-aineksia, sitten paistaa. Vasta lopulta maestroni antoi minulle luvan nousta pizzamestarin penkille ja opetella, miten taikina tehdään, Capuozzo kertoo.
 Tässä valmistuu juustoton marinara-pizza, joka on tyypillinen Napolin perinnepizza. Francesco Tosto
 Capuozzon mukaan tärkein asia pizzan teossa on taikinan lisäksi se, kuinka asialleen omistautunut sen tekijä on.
 – Jos taikina ei ole hyvää, pizzasta ei voi tulla hyvää. Ja voit saada aikaiseksi hyvän taikinan vain, jos sinulla on suuri intohimo, Capuozzo sanoo.
 Hän pyörittää pizzataikinasta muotoilemaansa levyä etusormensa päässä.
 Napoli kantaa pizzan  kotipaikan mainetta. Pizzaa on paistettu kaupungissa jo vuosisatoja, ja siihen suhtaudutaan suurella ylpeydellä.
 Vuonna 2017 YK:n kulttuuri- ja tiedejärjestö Unesco  nosti napolilaisen pizzan aineettoman kulttuuriperinnön listalle. Unesco perusteli valintaansa sillä, että kyseessä on kansanperinne ja sosiaalinen riitti, joka on osa Napolin jokapäiväistä elämää.
 Unescon mukaan perinne yhdistää kansaa ja ehkäisee nuorten syrjäytymistä Napolissa. Monet nuoret oppivat pizzamestariksi kisälliperiaatteella eli työskentelemällä pizzeriassa vanhemman mestarin opissa Salvatore Capuozzon tavoin.
 Napolilaisille muualla paistettavat pizzat ovat lähinnä heidän keksimänsä pizzan uudelleentulkintoja tai imitointia.
 Napolilaista pizzaa pidetään yleisesti ottaen alkuperäisenä, kaikkein aidoimpana pizzana. Sen tekemisessä noudatetaan hyväksi todettuja perinteitä ja tarkkoja sääntöjä laatuvaatimusten takaamiseksi.
 Napolilaisille muualla paistettavat pizzat – kuten roomalainen – ovat lähinnä heidän keksimänsä pizzan uudelleentulkintoja tai imitointia.
 Napolilaisella pizzalla on myös Euroopan unionin nimisuoja, joka suojelee elintarvikkeita vakiintuneen nimen väärinkäytöksiltä.
 Pizzakoulun opettaja Andrea Cosco muotoilee taikinaa levyksi käsiensä välissä.  Francesco Tosto
 Napolin alkuperäiseen pizzaperinteeseen kuuluu vain kaksi pizzaa.
 Tomaattikastiketta, juustoa ja basilikaa sisältävän margherita-pizzan kerrotaan syntyneen vuonna 1889, kun napolilainen kokki valmisti Italian kuningatar Margheritalle maan lipun värejä kantavan pizzan.
 Toinen perinteinen napolilaispizza on marinara, joka sisältää tomaattikastiketta, öljyä, oreganoa ja valkosipulia.
 – Nykyään hyväksymme marinaran ja margheritan lisäksi täällä Napolissa myös muita pizzoja, sanoo pizzamestari  Andrea Cosco  veikeästi hymyillen.
 Cosco on yksi Napolin vanhimman pizzayhdistyksen Verace Pizza Napoletanan pizzakoulun opettajista. Koulu järjestää vuosittain kursseja sadoille pizzamestariksi eli pizzaioloiksi tähtääville.
 Napolilaiset pizzamestarit näyttävät nauttivan maailmanmainetta, sillä kursseille tullaan kaikkialta maailmasta, esimerkiksi Japanista ja Yhdysvalloista.
 Suolainen juusto, lievästi hapan tomaatti ja kuohkea taikina muodostavat täydellisen harmonian.
 Mikä sitten on täydellisen pizzan salaisuus?  Myös Cosco listaa taikinan yhdeksi tärkeimmistä asioista pizzan teossa. Hänen mukaansa taikinaa on kohotettava huoneenlämmössä vähintään kymmenen tuntia, mieluusti enemmänkin.
 – Kiinnitämme täällä huomiota siihen, että huoneenlämpö vaihtelee kesästä talveen. Talvisin kohotamme taikinat lähempänä uunia ja kesäisin taas viileämmässä paikassa.
 Coscolla on muitakin taikinaan liittyviä ohjeita.
 Valmistuksessa käytetään hienonhienoksi jauhettuja vehnäjauhoja ja tuorehiivaa tai juurta. Taikinan laatuun vaikuttavat myös veden kemialliset ominaisuudet. Pizzakoulun oppien mukaan taikinassa käytettävän veden on oltava lievästi hapanta ja keskikovaa.
 – Näin tekemällä taikina kohoaa hyvin. Sen myötä pizza sulaa elimistössä syönnin jälkeen paremmin. Mikään ei ole ikävämpää kuin syödä huonosti kohonnut pizza, jonka jälkeen on ihan ähkyssä, Cosco selittää.
 Ennen paistamista pizza muotoillaan pyöreäksi käsin, Cosco sanoo. Hän levittää samalla taikinaa pöydälle tottunein ottein. Kaulin ei kuulu napolilaisen pizzamestarin työvälineisiin.
 – Lopuksi pizza paistetaan lähes 500-asteisessa puulämmitteisessä uunissa ja syödään heti.
 Cosco ottaa uunista jälleen yhden höyryävän pizzan. Hän leikkaa sen vauhdilla neljään osaan. Tomaatti, juusto ja öljy ovat tehneet taikinan keskikohdasta pehmeän. Reunoilta pizza on tiivis ja muhkea.
 Kun sitä nostaa käsin suuhun, silmät sulkeutuvat miltei automaattisesti. Suolainen juusto, lievästi hapan tomaatti ja kuohkea taikina muodostavat täydellisen harmonian.
 Tarjoilija Antonella De Simone näyttää valmista Quattro stagioni -pizzaa. Sen päällä on oliiveja, kinkkua, sieniä ja artisokkaa. Francesco Tosto
 Coscon ympärillä yhdistyksen  koekeittiössä häärää kymmenkunta opiskelijaa kokkihatuissaan. Pizzapinot päältä pyöreiden uunien vierellä kasvavat, kun kurssilaiset harjoittelevat paistamista.
 Yksi kurssilaisista on 39-vuotias amerikkalainen  Jordan Lakin . Hän on ammatiltaan opettaja, mutta on kiinnostunut vaihtamaan alaa. Hän haaveilee oman pizzerian perustamisesta kotipaikkakunnalleen Ohion osavaltioon.
 Lakin kertoo tulleensa varta vasten oppiin Napoliin, sillä kaupunki on “pizzan pyhä paikka”. Hänen mukaansa on tärkeää, että pizzassa käytetyt raaka-aineet ovat ykköslaatua.
 – Kurssilla opimme, että oikeaoppisen napolilaisen pizzan teossa käytetään kaupungin lähellä kasvavia San marzano -tomaatteja, fior di latte -mozzarellajuustoa ja italialaista hyvää oliiviöljyä. Niillä on suuri vaikutus makuun, Lakin sanoo.
 Napolilainen pizza on keskeltä pehmeä, ja sen reunat ovat muhkeat. Francesco Tosto
 Lakin kertoo oppineensa kurssilla, kuinka paljon pienet yksityiskohdat vaikuttavat lopputulokseen.
 – Olen paistanut pizzaa aikaisemminkin, mutta silti tämä on ollut aika vaikeaa. Jokainen vaihe on tärkeä. Voit tehdä taikinan oikein ja käyttää laadukkaita aineksia, mutta pilata pizzan paistovaiheessa. Se on turhauttavaa, Lakin sanoo.
 Sitten Lakinin on palattava uunin ääreen jatkamaan harjoittelua. Vieressä myhäilee opettaja Andrea Cosco.
 – Kyllä tässä on oppimista. Mutta kaikkien tulisi tajuta, että ei tämä mitään ydinfysiikkaa ole. Pizzasta tulee hyvä, kun nämä perusasiat ovat hallussa, hän sanoo.
 Pizzamestarien vinkit kotikokeille Kohota taikinaa ainakin 10–12 tuntia huoneenlämmössä. Käytä aineksina hyvälaatuista ekstraneitsytoliiviöljyä, erittäin hienoksi jauhettuja 00-jauhoja, tuorehiivaa ja merisuolaa. Sopiva pH-arvo taikinassa käytettävälle vedelle on 6 ja kovuus 15–25 ranskalaista kovuusastetta. Tee tomaattikastike laadukkaista italialaisista tölkkitomaateista. Nypi pois kannat. Seokseen lisätään vain hyppysellinen suolaa – sitä ei keitetä. Laita pizzan päälle fior di latte -mozzarellajuustoa siivuiksi pilkottuina ja pieni määrä öljyä. Täytteissä maltti on valttia. Esimerkiksi ananasta tai katkarapua ei Napolissa pizzan päälle laiteta. Paista pizzasi mahdollisimman kuumassa uunissa. Lisää juusto pizzan päälle vasta noin viittä minuuttia ennen kuin pizza on valmis. Tarkat napolilaisen pizzan teko-ohjeet löytyvät  Napolin pizzayhdistyksen sivuilta.
 Lue myös:
 Napolilainen pizza valittiin maailmanperintökohteeksi – Pormestari De Magistris: "Historiallinen tunnustus!"
 Italiassa opin, että olen aina syönyt väärin – lukuisat ruokasäännöt vievät maidonkin kahvista
 Puhvelit käyvät hieronnassa ja suihkussa, hoitajat tuodaan Intiasta – Näin syntyy maailmankuulu italialainen mozzarella

"Pitkä kohotus, raaka-aineet vain priimaa ja iso intohimo" – Napolin pizzamestarit paljastivat Ylelle, miten syntyy maailman paras pizza


Suomen Hippos on yhdessä raviratojen kanssa aloittanut vastuullisuusohjelman, joka pantiin käytäntöön Lahden Kuninkuusraveissa. Ohjelmaan ovat sitoutuneet Jokimaan lisäksi Seinäjoen vuoden 2020 ja Forssan 2021 Kuninkuusravien raviradat.
 Jokimaan toimitusjohtaja  Tomi Himanka  kertoo, että yhteistyö seuraavien vuosien tapahtumajärjestäjien kanssa on mahdollistanut vastuullisuusohjelman käyttöönoton. Perinteisesti Kuninkuusraveja on järjestetty tapahtuma kerrallaan, minkä vuoksi pitkäjänteiset kehitysohjelmat eivät ole olleet mahdollisia.
 – Minusta olemme lajina olleet vastuullisia aikaisemminkin, mutta sitä ei ole laitettu kirjoihin ja kansiin, Himanka sanoo.
 Työ aloitetaan mittaamalla vuoden merkittävimmän hevosalan tapahtuman hiilijalanjälki. Tietoa tapahtuman jätemääristä ja muusta ympäristökuormituksesta aiotaan hyödyntää jo ensi kesänä Seinäjoella.
 Kierrätystä ja biohajoavia astioita
 Tomi Himanka kertoo, että vastuullisuusohjelma näkyy jo nyt kävijälle muun muassa Jokimaan ravintoloissa. Ruokailijat syövät biohajoavista astioista. Tarjolla oleva ruoka on pyritty hankkimaan mahdollisimman läheltä.
 – Tarjolla on myös kasvisruokaa, mikä on ravien osalta melko uusi asia, Himanka kertoo.
 Kävijöille ei tänä vuonna jaeta flyereitä tai pikku krääsää. Lisäksi opasteita aiotaan kierrättää.
 Ympäristön lisäksi vastuullisuusohjelmassa on huomioitu ravien huippu-urheilijat eli hevoset, joille tehdään  hyvinvointitarkastuksia . Osa niistä tapahtuu pistotarkastuksina.
 Himanka sanoo olevansa luottavainen, ettei ikäviä yllätyksiä ilmene. Vastuullisuusohjelma on toimitusjohtajan mukaan otettu hyvin vastaan.
 – Varsinkin yhteistyökumppanit ovat olleet tyytyväisiä.
 Ohjelmaa aiotaan levittää myös muihin raviurheilun tapahtumiin ja raviradoille.

Kuninkuusravien vastuullisuusohjelma käynnistyi Lahdessa – hevosille pistotarkastuksia, kävijöille kasvisruokaa


Summary: Alustava ratalinjaus koskee noin tuhatta maanomistajaa.

Valtion virastot selvittävät, voisiko maiden vaihdolla vähentää niin sanotun Turun tunnin junan aiheuttamia haittoja maa- ja metsätaloudelle. Asiasta kertoo Lännen Media.
 Jos tunnin junaksi kutsuttu yhteys Turun ja Helsingin välille toteutuu, se edellyttäisi uuden radan rakentamista yli 90 kilometrin edestä. Maiden vaihdoilla voitaisiin hyvittää esimerkiksi radan pilkkomia peltopalstoja, jos maanomistajat suostuvat niihin.
 Maanmittauslaitokselta kerrotaan, että vaihdot voisivat olla pakkolunastusten vaihtoehtona ja ne tehtäisiin ensisijaisesti valtion maista. Vaihtoehtoisesti maanomistajat voisivat vaihtaa maita keskenään.
 Väyläviraston mukaan alustava ratalinjaus koskee noin tuhatta maanomistajaa.
 Maanvaihto on aiemmin toteutettu onnistuneesti tiehankkeessa Seinäjoella, tosin huomattavasti pienemmässä mittakaavassa.

Lännen Media: Turun tunnin junan haittoja maanomistajille saatetaan hyvittää vaihtamalla maita


Summary: Suurlähetystö: Kehotus on suhteellisen tavallinen, alueella voi vierailla vain erityisluvalla.

Intiassa tuhannet turistit ja opiskelijat ovat yrittäneet kiireessä saada paikkoja Kashmirin alueelta poistuvista liikennevälineistä, kertoi uutistoimisto AFP lauantaina. Intian hallitus varoitti perjantaina terrorismin uhasta ja kehotti turisteja poistumaan alueelta välittömästi.
 Jammun ja Kashmirin osavaltion paikallishallinto kertoi varoituksessaan uusista tiedustelutiedoista, jotka kertovat terroriuhkista suurelle hindupyhiinvaellukselle alueella. Alueelle oli viikonloppuna saapumassa tuhansia sotilasvahvistuksia.
 Hallitus antoi myös toisen varoituksen, jossa se kehotti kyseisellä Himalajan laaksoalueella oleskelevia, muista osavaltioista kotoisin olevia opiskelijoita poistumaan alueelta.
 AFP:n mukaan osavaltion pääkaupungin Srinagarin lentokentälle saapui lauantaina lukuisia alueella vierailleita. Joukossa kerrotaan olevan myös ulkomaalaisia. Useat heistä tulivat kentälle ilman lippua.
 – Matkustajia, joiden oli määrä palata alueelta lähipäivinä, on saapunut lentokentälle paniikissa, kertoi yhden Srinagarin ja Delhin väliä lentävän lentoyhtiön johtaja.
 Kävijämäärät Jammun ja Kashmirin alueella ovat nousseet viime vuosina Amarnath Yatra -pyhiinvaelluksen myötä. Yli 300 000 hindua on vieraillut alueella katsomassa Himalajan vuoristossa sijaitsevaa jäästalagmiittipyhättöä.
 Tavallisella turistiviisumilla ei alueelle mennä
 Maan pääkaupungissa New Delhissä sijaitsevassa Suomen suurlähetystössä on seurattu tilannetta tarkasti. Suurlähetystön asiainhoitaja  Erik af Hällström  kertoi lauantaina STT:lle, että tilanne alueella on pysynyt jännitteisenä koko alkuvuoden.
 Af Hällström kertoo, että hänen käsityksensä mukaan hallituksen kehotus koskee Kashmirin laakson aluetta, ei koko osavaltiota. Kehotus ei ole hänen mukaansa mitenkään erityisen poikkeuksellinen. Vastaavanlaisia kehotuksia tulee hänen mukaansa säännöllisesti.
 – Tämä on suhteellisen normaalia ottaen huomioon, että tämä on erityinen alue. Intian hallitus myöntää erityislupia niille, jotka haluavat siellä vierailla, af Hällström kertoo.
 Tavallisella turistiviisumilla ei alueelle edes mennä.
 Asiainhoitajan mukaan osavaltion sisällä avoimet alueet ovat vaihdelleet tilanteesta riippuen. Joissain osissa kiellot ovat kuitenkin pysyvämpiä.
 – Alueella, josta on kiistelty Pakistanin kanssa, on todella vaikea käydä, eikä sinne päästetä. Siellä on tiepoliiseja, ja oikeastaan voidaan sanoa, että osassa Jammusta ja Kashmirista eletään poikkeusolosuhteita, af Hällström kertoo.
 Turistien käynti alueella harvinaista
 Suomen kansalaisten on hyvä olla af Hällströmin mukaan tietoisia alueen tilanteesta, jos he suunnittelevat vierailua Intiaan tai erityisesti Pohjois-Intiaan. Hänen mukaansa alueelle on kuitenkin vaikeata päätyä vahingossa.
 – Aika harvinaista, että turistit pyrkivät sinne. Useimmat turistit, jotka tulevat Intiaan, haluavat mennä Goalle. Jotkut Etelä-Intian kohteet ovat myös aika suosittuja, esimerkiksi Kerala, ja sitten tietysti Taj Mahal ja muut kulttuurikohteet, hän kertoo.
 Suomen kansalaisilta on tullut Intiaan muutamia satoja matkustusilmoituksia. Ulkoministeriöstä kerrottiin STT:lle aiemmin, että matkustusilmoituksissa ei ole juurikaan määritelty erityisiä alueita vierailuille, vaan alueeksi on kerrottu Intia ja joissakin tapauksissa myös muita alueen maita.
 – En voi taata, etteikö alueella olisi suomalaisia tai etteikö joku olisi mennyt sinne. Mutta emme ole saaneet yhtään ilmoitusta tai avustuspyyntöä, af Hällström kertoi lauantaina.
 Asiainhoitaja kertoo, että tilanteen seurantaa jatketaan ja tarpeen tullen on luvassa päivityksiä sosiaalisessa mediassa ja suurlähetystön kotisivuilla.
 Päivittäin uutisia kuolonuhreista
 Alueella oli helmikuussa yhteenotto Pakistanin ja Intian välillä, eivätkä jännitteet ole helpottaneet tämän jälkeen. Tuolloin Intia hyökkäsi af Hällströmin mukaan hävittäjillä Pakistanin puolelle. Pakistan teki vastahyökkäyksen.
 STT on aiemmin keväällä kertonut, että maat ampuivat alas toistensa hävittäjät. Yhteenotto on ollut yksi vakavimmista valtioiden välisistä vuosiin.
 Af Hällströmin mukaan koko Intian hallinnoima Jammun ja Kashmirin osavaltio oli tuolloin poikkeustilassa.
 Af Hällström kertoo, että alueella sijaitsevan aselepolinjan läheisyydestä kantautuu uutisia yhteenotoista ja kuolonuhreista melkein päivittäin. Linja on hänen mukaansa kuitenkin tiukasti valvottua aluetta sekä Intian että Pakistanin puolelta.
 – Se on sotilasaluetta ja sinne ei helposti pääse.
 Vaikka Intian hallituksen kehotus ei tavallisen Intian-matkailijan elämään välttämättä vaikuta, ei af Hällström halua vähätellä alueen tilannetta.
 – Jammun ja Kashmirin tilanne on aina jännittynyt ja se voi milloin tahansa kehittyä huonompaan suuntaan. Seuraamme tilannetta erittäin tarkasti. En halua sanoa, että nyt päällä oleva tilanne ei olisi vakava.
 "Tarpeetonta paniikkia luotu huhujen pohjalta"
 Intian armeijaa Kashmirin alueella johtava  Kanwal Jeet Singh Dhillon  kertoi perjantaina, että pyhiinvaellusreitin varrelta on löytynyt muun muassa kiikarikivääri ja miina, joissa on Pakistanin merkinnät.
 – Tämä on todiste pakistanilaisten aikeista hyökätä Yatraa vastaan, sanoi Singh.
 Intia ja Pakistan jakoivat Kashmirin, kun maat itsenäistyivät vuonna 1947. Kumpikin valtio kokee alueen omakseen ja valtiot ovat sotineet alueesta muutamaan otteeseen.
 Alueelle lähetettiin Intian hallituksen mukaan viikko sitten 10 000 sotilaan verran lisäjoukkoja. Mediatietojen mukaan alueelle olisi tämän jälkeen lähetetty lisäjoukkoja vielä 25 000 sotilasta. Hallitus on kieltäytynyt kommentoimasta uusien lisäysten tarkkaa määrää.
 Singhin alaisuudessa alueella on 500 000 sotilasta.
 Alueen poliittiset johtajat pelkäävät joukkojen lisäyksen olevan merkki siitä, että hindunationalistinen hallitus saattaa yrittää viedä Kashmirin perustuslaillisen erityisaseman. Vain osavaltiossa asuvat voivat ostaa maata alueella. Jos erityisasema poistetaan, voi tämä poliitikkojen mukaan johtaa lisäongelmiin alueella.
 Jammun ja Kashmirin kuvernööri  Satya Pal Malik  on sanonut, että alueella on luotu huhujen pohjalta tarpeetonta paniikkia.

Intia kehotti turisteja lähtemään Kashmirin alueelta – ihmisten kerrotaan rynnineen lentokentälle paniikissa


Summary: Sotilaskäytössä drooneja on ollut jo 1960-luvulta lähtien.

Euroopan komissio varoitti lauantaina, että yhä kehittyneempiä drooneja voitaisiin käyttää myös terrorismin välineinä.
 Saksalaisessa  Welt am Sonntagissa  julkaistussa haastattelussa EU:n turvallisuudesta vastaava komissaari  Julian King , varoittaa, että drooneja voitaisiin hyvinkin käyttää hyökkäyksissä eurooppalaisia kaupunkeja ja kansalaisia vastaan. Asiasta uutisoi  Deutsche Well .
 – Drooneista on tulossa yhä kehittyneempiä ja älykkäämpiä, minkä vuoksi niitä voidaan käyttää yhä paremmin monissa hyvissä asioissa, mutta myös pahoissa, King sanoi haastattelussa.
 Kun teknologia kehittyy vauhdikkaasti, viranomaisten on tärkeää monitoroida tämän päivän uhkatilannetta, mutta myös sitä, miltä tulevaisuus näyttää.
 King sanoo, että Euroopan komissio suhtautuu myönteisesti jäsenvaltioiden toimiin rakentaa verkostoja, joissa voidaan vaihtaa tietoja uhkista. Hän näkee mahdollisena myös EU-rahoituksen hankkeille, joilla pyritään vähentämään droonien aiheuttamia uhkia.
 Drooniteknologiaa on käytetty sotilastarkoituksiin jo 1960-luvulta lähtien. Sotilaslennokkien markkinoita hallitsevat Yhdysvallat ja Israel. Siviilikäyttöisten droonien valmistajana ykkönen on Kiina.

EU:n turvakomissaari: drooneja voidaan käyttää terrori-iskuissa


Summary: Moposkootteri on todennäköisesti varastettu ja heitetty aikoinaan järveen tahallaan.

Etelä-Karjalan pelastuslaitoksella osataan sekä sukeltaa että pelastaa mopoja. Pari vuotta Imatran satamassa veden pohjassa maannut moposkootteri sai uuden elämän, kun palomies  Mikko Hintsanen  tovereineen nosti sen ylös osana sukellusharjoitusta perjantaina.
 Ensimmäiset havainnot Saimaan pohjassa lepäävästä moposkootterista tehtiin jo sukellusharjoituksessa vuosi sitten. Kun pelastuslaitos harjoitteli taas eilen, päättivät palomiehet nostaa moposkootterin ylös.
 Ihan helposta hommasta ei ollut kyse: menopeli oli nimittäin kuuden metrin syvyydessä ja sen nostamiseen tarvittiin kolme miestä.
 Hintsanen ja työkaverit päättivät kokeilla, saisiko veden syömän moposkootterin vielä ajokuntoon. Palomiesten yllätys oli suuri, kun skootteri lähti käyntiin.
 Etelä-Karjalan pelastuslaitokselta kerrotaan, että moposkootteri ei vaatinut edes suurta korjaamista: pesu, öljynvaihto ja pieni korjaaminen riittivät.
 Tunnistatko omaksesi? Ota yhteys poliisiin
 Nyt pelastuslaitos etsii moposkootterin omistajaa, jotta saisi palautettua menopelin oikeaan osoitteeseen.
 Moposkootteri on todennäköisesti päätynyt järveen tahallaan. Rekisterikilvet olivat poissa, ja mopoa oli sutattu maalilla. Siksi sen uskotaan olevan varastettu.
 – Tuskin kukaan tuollaista tekisi omalle mopolleen. Ilmiselvää on, että se on varastettu, sanoo päivystävä palomestari  Toni Jaako .
 Jos tunnistat moposkootterin omaksesi, ota yhteys poliisiin.
 Asiasta kertoi ensimmäisenä Uutisvuoksi.
 Lue lisää:
 Uutisvuoksi: Mikko Hintsanen naarasi Imatran sataman edustalta pari vuotta sitten järveen dumpatun moposkootterin — ”Jos vaikka illalla päästäisiin sillä liikenteeseen”

Imatran satamasta naarattiin pari vuotta pohjassa lojunut moposkootteri – palomiesten yllätykseksi se lähti käyntiin


Summary: Yksi kiinniotetuista on alle 18-vuotias, ja hänet poliisi luovutti sosiaaliviranomaisten huostaan.

Poliisi sai tutkittavakseen erikoisen rötöksen Salossa perjantaina. Salon keskustan tuntumassa sijaitsevaan kauppaan oli palautettu huomattava määrä pantittomia tölkkejä, joihin oli liimattu pantillisen tuotteen viivakoodi.
 Tekijät olivat liikkeellä valkoisella, ulkomaan rekisterissä olevalla pakettiautolla. Poliisipartio sai pakettiauton kiinni 110-tien ja Halikontien risteyksessä.
 Pakettiautossa oli huomattava määrä tyhjiä tölkkejä jätesäkeissä sekä paljon tyhjiä jätesäkkejä. Osaan tölkeistä oli jo liimattu pantillisen tölkin viivakoodi.
 Poliisi otti kiinni kolme ulkomaalaista miestä, joita epäillään petoksesta. Yksi kiinniotetuista on alle 18-vuotias ja hänet poliisi luovutti sosiaaliviranomaisten huostaan. Lisäksi yhdellä kiinniotetuista oli voimassa oleva etsintäkuulutus samanlaisen teon johdosta.

Erikoinen rötös Salossa: Mieskolmikko harhautti pulloautomaattia ja onnistui saamaan rahaa pantittomista tölkeistä


Summary: Pelkästään keskiviikkona jäätä suli 11 miljardia tonnia. Video: Caspar Haarloev / Into the Ice -dokumentti.

Tanskalaisen dokumentaristin  Caspar Haarloevin  kuvaama materiaali näyttää kuinka nopeasti jää sulaa Grönlannissa.
 Lämpötila on noussut Grönlannissa paikoin yli kymmenen asteen.
 Lämpöaallon seurauksena Tanskan Grönlannin jääpeitettä suli heinäkuun aikana 197 gigatonnia eli 197 miljardia tonnia, kertoo Tanskan ilmatieteen laitos.
 Suurin sulamismäärä yhtenä päivänä oli keskiviikkona, jolloin jääpeitettä suli 11 gigatonnia eli 11 miljardia tonnia.
 Ruth Mottram  Tanskan ilmatieteen laitokselta kertoo  CNN:lle , että normaalisti tähän aikaan vuotta jäätä on sulanut 60–70 miljardia tonnia.
 Jääpeitteen sulamisesta on muodostunut Grönlantiin jokia ja järviä.
 Tavallisesti jääpeitteen sulaminen alkaa toukokuun lopussa, mutta tänä vuonna se alkoi jo toukokuun alussa.
 Ylen TV1:n Ykkösaamussa vieraillut Maailman ilmatieteen järjestön pääsihteeri  Petteri Taalas  sanoi, että jäätikön sulaminen on kolminkertaistunut parinkymmenen viime vuoden aikana.
 Grönlannin pinta-alasta neljä viidesosaa on jäätikköä.
 Lue lisää aiheesta:
 Lämpöaalto matkaa pian kohti Grönlantia – kuumuus uhkaa sulattaa mannerjäätikköä ennätysvauhtia
 Kanadan rannikolle ajelehtii yhä enemmän jäävuoria Grönlannista – Entiset kalastajat pyydystävät niitä ja myyvät eteenpäin luksusvetenä
 Ilmaston lämpenemisen yllättävä sivutuote – Grönlannista voi tulla maailman hiekkamarkkinoiden kuningas

Grönlanti sulaa lämpöaallon kourissa – katso videolta, kuinka  jääpeite hupenee ennätysnopeasti


Summary: Ylen ulkomaantoimituksen kesäsarjassa kurkistetaan, mitä kansainvälisen julkisuuden unohtamille ihmisille kuuluu.

Moni Thaimaan-kävijä varmaankin muistaa maan entisen pääministerin, poliisista miljardööriksi nousseen värikkään  Thaksin Shinawatran .
 Sotilasvallankaappauksessa vuonna 2006 syrjäytetty Thaksin on elänyt sittemmin maanpaossa ja vilahtanut vain silloin tällöin kansainvälisessä julkisuudessa.
 Thaksin viettää aikaansa pääosin Dubaissa, mutta hänet on nähty usein myös Lontoossa ja Hongkongissa. Taloja hänellä on ilmeisesti kuudessa maassa ja eri maiden passeja suunnilleen yhtä monta.
 Hän on upporikas nomadi, joka hämmentää säännöllisesti Thaimaan politiikkaa maanpaosta käsin.
 Thaksin tuuletti tervehtiessään thaimaalaisia kannattajiaan Kambodzhan Siem Reapissa vuonna 2012.  Mak Remissa / EPA
 Montenegron mies
 Syrjäyttämisensä jälkeen Thaksin on käynyt vain kerran Thaimaassa. Vuonna 2008 vierailu jäi lyhyeksi, kun entinen pääministeri pakeni saamaansa kahden vuoden talousrikostuomiota ulkomaille. Tuomio tuli epäselvistä maakaupoista, jotka hänen silloinen vaimonsa oli tehnyt.
 Tämän jälkeen köyhä naapurimaa Kambodzha nimitti entisen pääministerin talousneuvonantajaksi. Noihin aikoihin Thaksin vietti jonkin verran aikaa Kambodzhassa. Ilmeisesti melko lyhytaikaiseksi jäänyt yhteistyö loppui vähin äänin. Thaimaan ja Kambodzhan välit ovat olleet ajoittain hyvin kireät.
 Vuonna 2010 pieni Balkanilla sijaitseva valtio Montenegro ilmoitti myöntäneensä Thaksinille kansallisuuden. Thaksinin kerrotaan sanoneen saaneensa kansalaisuuden ostettuaan saaren Montenegrosta.
 Saaren ostamisesta ei ole varmuutta, mutta ainakin hän sijoitti rahojaan Montenegron turismibisnekseen. Vielä kolme vuotta sitten Thaksin matkusti tiettävästi Montenegron passilla.
 Kannattaja piti kädessään Thaksinin ja tämän sisaren Yingluckin kuvaa mielenosoituksessa Bangkokissa neljä vuotta sitten.  Narong Sangnak / EPA
 Thaksinilla on ollut vuosien aikana myös Nicaraguan passi, joka on nyttemmin vanhentunut. Väitteiden  mukaan enimmillään Thaksinilla olisi ollut kuuden  eri maan passit.
 Thaimaan passin entinen pääministeri menetti saatuaan tuomion ja poistuttuaan maasta. Viimeksi maaliskuussa Thaimaa vaati Hongkongia luovuttamaan Thaksinin, kun hän osallistui siellä tyttärensä häihin.
 Sijoittanut ihonhoitotuotteisiin
 Arvostetun talouslehden  Forbesin listauksessa Thaksin oli Thaimaan 19 rikkain  ihminen 1,9 miljardin dollarin omaisuudella. Varallisuutta riittää, vaikka Thaimaan valtio takavarikoi häneltä aikoinaan 1,3 miljardia dollaria.
 Talousrikostuomion jälkeen hän myi reilun vuoden ajan omistamansa maineikkaan Manchester Cityn jalkapalloseuran tiettävästi huomattavalla voitolla Abu Dhabin hallitsijasukuun kuuluvalle sheikki  Mansour bin Zayed Al Nahyanille .
 Viime keväänä huhuttiin, että Thaksin olisi yksi jalkapalloseura Chrystal Palacen mahdollisista ostajista, mutta seura kiisti väitteet.
 Vielä vuonna 2011 Thaksin sanoi tiedotustilaisuudessa odottavansa oikeaa hetkeä palata Thaimaahan. Hieman aikaisemmin sisko Yingluck oli voittanut vaalit.  Ali Haider / EPA
 Thaksin antoi harvinaisen haastattelun  The Financial Timesille kolme vuotta sitten  Singaporessa. Haastattelussa selvisi, että hän on sijoittanut Britanniassa ihonhoitotuotteita valmistavaan yhtiöön.
 Thaksin kertoi haastattelijalle pitävänsä ihonsa pehmeänä käyttämällä kyseisen yhtiön kasvoseerumia, joka oli personoitu hänen DNA:nsa mukaan.
 Lisäksi hän mainitsi sijoittaneensa hankkeeseen, jossa kehitetään laitetta, joka voisi tunnistaa hengitysilmasta merkkejä esimerkiksi alkavasta diabeteksesta, tuberkuloosista ja jopa syövistä.
 Uusia tuomioita
 Viimeksi Thaksin on vilahtanut julkisuudessa uusien tuomioiden takia. Kesäkuussa hänet tuomittiin Thaimaassa poissaolevana kahden vuoden vankeuteen valtiolliseen lottoyhtiöön liittyvistä epäselvyyksistä.
 Huhtikuussa hänet tuomittiin kolmen vuoden vankeuteen Myanmarille annetusta lainasta, jolla Myanmar hankki kommunikaatiolaitteita Thaksinin suvun tuolloin omistamalta yritykseltä.
 Thaksinin itsensä mukaan tuomiot ovat poliittisia.
 Thaksin pystyy maanpaosta käsinkin vaikuttamaan Thaimaan politiikkaan. Kuusi vuotta sitten hän puhui videolinkin välityksellä Bangkokissa olleille kannattajilleen.  Narong Sangnak / EPA
 Julkisuudessa Thaksin on viime vuosina ollut pääosin silloin, kun hän on ottanut kantaa Thaimaan sisäpolitiikkaan.
 Viime kevään parlamenttivaalien jälkeen Thaksin syytti vaalien olleen epärehelliset.
 Entisellä pääministerillä on edelleen Thaimaassa vahva kannatus ja monet asiantuntijat pitävät häntä Pheu Thai -puolueen tosiasiallisena johtajana. Takavuosien mielenosoituksissa punapaidat olivat Thaksinin tukijoita.
 Thaksinin pääministerikaudella tehdyt uudistukset vähensivät köyhyyttä ja sen vuoksi hänellä on paljon tukijoita Thaimaan maaseudulla ja kaupunkien vähävaraisten keskuudessa.
 Thaimaassa valtaa pitäneille kenraaleille Thaksin on sen sijaan punainen vaate.
 Opasti väitetysti Skypen kautta pääministerisiskoaan
 Thaksinin kerrotaan vedelleen langoista, kun hänen nuorempi siskonsa  Yingluck Shinawatra  toimi pääministerinä vuosina 2011–2014. Väitetysti Thaksin opasti sisartaan webbikameran välityksellä milloin Dubaista, milloin Lontoosta. Siskoaan Thaksin kutsuikin kerran kloonikseen.
 Myös Yingluck syrjäytettiin kesken kauden ja  hänelle annettiin viiden vuoden vankeustuomio  riisin viljelyn tukiaisiin liittyvistä epäselvyyksistä.
 Thaksinin sisko Yingluck vaalivoiton jälkeen vuonna 2011.  Rungroj Yongrit / EPA
 Yingluckia syytettiin tukien suuntaamisesta omille kannattajilleen. Tukiohjelma aiheutti riisin ylituotantoa ja tappioita.
 Tätä nykyä Yingluck elää maanpaossa Britanniassa. Paettuaan Thaimaasta Yingluck on nähty veljensä kanssa Dubain lisäksi Kiinassa, Japanissa, Singaporessa ja Yhdysvalloissa.
 Talousrikostuomioiden lisäksi Thaksinin mainetta tahraavat hänen käymänsä sota huumeita vastaan, jonka aikana 2 500 ihmistä kuoli. Häntä on arvosteltu myös liiasta voimankäytöstä Thaimaan eteläosan muslimikapinallisia vastaan.
 Jättiomaisuus telekommunikaatioalalla
 Heinäkuussa 70 vuotta täyttävä Thaksin Shinawatra on taustaltaan poliisi. Poliisivoimissa hän työskenteli johto- ja asiantuntijatehtävissä vuosina 1973–1987. Hän pääsi stipendiaattina opiskelemaan Yhdysvaltoihin 1970-luvulla ja väitteli siellä myös tohtoriksi vuonna 1978.
 1980-luvun lopussa Thaksin siirtyi liike-elämään. Aluksi yritystoiminta oli tappiollista, mutta myöhemmin hän menestyi muun muassa elokuvabisneksessä.
 Jättiomaisuuden Thaksin teki telekommunikaatioalalla. Thaksin on usein maininnut nousseensa köyhyydestä upporikkaaksi, mutta aivan vaatimattomista oloista hän ei ole kotoisin. Thaksinin isä nimittäin oli kansanedustaja ja liikemies.
 Thaksinin poliittinen ura päättyi syytöksiin politiikan ja bisnesten sekoittamisesta.
 Yritysryppään myymisestä seuranneet veronkiertoepäilyt johtivat massiivisiin protesteihin ja Thaksinin syrjäyttämiseen pääministerin paikalta vuonna 2006. Hän oli ehtinyt toimia pääministerinä yhden kokonaisen kauden.
 Aiheesta muualla:
 The Financial Times: Lunch with the FT: Thaksin Shinawatra
 Otsikoista pudonneet: Kesäsarjassa kerrotaan, mitä julkisuuden unohtamille ihmisille kuuluu. Monacon skandaaliprinsessa Stephanie löysi rauhan sirkuksesta – 80-luvun ura laulajana ja uimapukusuunnittelijana on muisto vain Pornotähdestä kansanedustajaksi noussut Cicciolina vilautti aikoinaan rintoja Suomenkin eduskunnassa – nyt hän myy rahapulassa tavaroitaan  Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan? Tietovuotaja Edward Snowden kiittää Moskovan pizzatarjontaa ja onneaan: Ilman Venäjän turvapaikkaa "olisin Guantánamossa tai kuollut" Suhde presidenttiin teki Monica Lewinskystä nettikiusatun – Miten "maailman tunnetuin harjoittelija" pääsi jaloilleen? Vesikidutuksen hyväksyjästä arvostetuksi professoriksi – Condoleezza Rice jätti politiikan iäksi mutta soittaa pianoa vieläkin

Thaimaasta paennut Thaksin on upporikas nomadi, joka kiertää maailmaa ja sekaantuu kotimaansa politiikkaan


Summary: Instagramin ja Whatsappin nimiin aiotaan lisätä maininta Facebookista.

Somejätti Facebook suunnittelee nimenmuutosta omistamilleen Instagram- ja Whatsapp-yhteisöpalveluille. Tarkoituksena on, että yleisölle ei jäisi epäselväksi, kuka tätä laivaa ohjaa.
 Asiasta kertoi ensimmäisenä  Information-julkaisu .
 Instagramin nimeksi tulee siis  Instagram from Facebook , eli vapaasti suomennettuna Facebookin Instagram. Whatsappin nimeksi tulee samalla kaavalla  Whatsapp from Facebook  eli Facebookin Whatsapp.
 – Haluamme olla selkeämpiä tuotteista ja palveluista, jotka ovat osa Facebookia, sanoi Facebookin tiedottaja Information-julkaisulle.
 Nimenmuutosta kuvaillaan merkittäväksi käänteeksi, koska viime aikoihin asti Instagram ja Whatsapp ovat saaneet toimia ja brändätä itseään hyvin itsenäisesti. Samalla näiden sovellusten maine ei ole juurikaan tahriintunut tietosuojakohuissa, joissa Facebook on rypenyt.
 Facebook on aiemmin tehnyt samanlaiset nimenmuutokset työpaikan yhteisöpalvelu Workplacelle ja virtuaalitodellisuuteen erikoistuneelle Oculus-yritykselleen.
 Facebook-maininta tulee näkyviin Whatsappin ja Instagramin nimiin sovelluskaupoissa, kertoo  Verge-julkaisu . Omassa puhelimessa sovellusten nimet pysyvät ennallaan, ainakin toistaiseksi.
 Lue lisää:
 Facebook sai Yhdysvalloissa viiden miljardin dollarin sakot yksityisyyden loukkaamisesta

Facebook on kuin omistushaluinen siippa: nimenmuutoksen jälkeen kaikki tietävät, että Instagram ja Whatsapp ovat sen omia


Kristillisdemokraattien puheenjohtaja, kansanedustaja  Sari Essayah  on sairastunut rintasyöpään,  kertoo puolueen KD-lehti .
 52–vuotias Essayah jää kahden viikon akuutille sairauslomalle syöpähoitojen takia. Samalla Essayah harkitsee, asettuuko hän enää ehdolle puolueen puheennjohtajuuskisassa.
 Kristillisdemokraattien eduskuntaryhmän puheenjohtaja  Päivi Räsänen  kertoo, että uutinen Essayahin sairastumisesta otettiin puolueessa vastaan järkytyksellä.
 – On tärkeää, että hän saa keskittyä sairaslomansa aikana vain paranemiseen. Toki toivon, että hän palaa puoluejohtajan paikalle syöpähoitojen jälkeen, Räsänen sanoo.
 Kristillisdemokraattien on määrä pitää puoluekokous Oulussa elokuun lopulla. Räsäsen mukaan tilanne ei vaikuta kokouksen järjestelyihin.
 – Jatkoa ajattelen meillä on useampia hyviä ehdokkaita varapuheenjohtaksi. Meillä on siis paikkausvoimaa, jos puolueen puheenjohtaja olisi estynyt.
 Myös kristillisdemokraattien puoluesihteeri  Asmo Maanselkä  kommentoi Ylelle tekstiviestin välityksellä puoleen osoittavan kaiken tukensa Essayahille vaikeassa tilanteessa.
 – Rintasyövän hoidot alkavat maanantaina. Joudun pohtimaan puheenjohtajuuteni jatkoa, Essayah kertoi KD-lehden mukaan eduskunnassa kokoontuneelle puoluehallitukselle tänään.
 Halusi tuoda esille varhaisessa vaiheessa
 Essayah sai alkuvaiheen syöpädiagnoosin heinäkuun lopulla.
 – Halusin tuoda asian mahdollisimman nopeasti tietoon, jotta puolueorganisaatiolla jää aikaa valmistautua uuteen tilanteeseen ja ihmisille harkinta-aikaa puheenjohtajuuden suhteen,  totesi Essayah puolueen tiedotteessa .
 – Asia on niin tuore, että useimmat aivan perhepiiriä lukuun ottamatta saavat tiedon tästä nyt. Kiitän kaikista jo nyt tulleista tuenilmaisuista, ja erityisesti esirukouksista.
 Essayah toivoo voivansa palata eduskuntatyöhön syyskuussa, kun istuntokausi alkaa.
 Juttua muokattu 3.8.2019 klo 16:57: Lisätty kristillisdemokraattien puoluesihteeri Asmo Maanselänkommentti.
 Juttua muokattu 3.8.2019 klo 17:37: Lisätty kristillisdemokraattien eduskuntaryhmän puheenjohtajan Päivi Räsäsen kommentit.

KD-lehti: Sari Essayah on sairastunut rintasyöpään – pohtii jatkoa kristillisdemokraattien puheenjohtajana


Summary: Erilaiset makkarat pitävät edelleen kärkeä myydyimpien grillituotteiden listalla, kertoo K-ryhmä.

Suomalaisten grillissä paistui tänä kesänä aiempaa useammin perinteisen makkaran tai pihvin sijaan kasviproteiinista tehty versio.
 Grilliin sopivien kasviproteiinituotteiden myynti on tuoteryhmästä riippuen kasvanut jopa 20–30 prosenttia vuodentakaista, kerrotaan Suomen kahdesta suurimmasta kauppaketjusta.
 Samaan aikaan grillilihan – siis makkaroiden, pihvien ja broilerituotteiden – kokonaismyynti on pysynyt edelliskesän tasolla. Kasviproteiinia ei siis heitetä grilliin lihan kustannuksella, vaan sen lisäksi.
 Makkarat edelleen ykkösenä
 Yle pyysi S- ja K-ryhmältä tietoja kasviproteiinituotteiden ja lihagrillattavien myyntimääristä tämän vuoden kesä- ja heinäkuussa viime vuoteen verrattuna.
 K-ryhmältä kerrotaan, että kasviproteiinigrillattavien myynti on noussut yli 20 prosenttia viime kesästä. Laskelmassa ovat mukana esimerkiksi soija- ja seitannakit sekä kasvipohjaiset pihvit ja pyörykät.
 – Vaikka nämä uudet tuotteet kasvavat voimakkaasti, myydyimpien tuotteiden kärjessä on edelleen useampi grillimakkara. Kasviproteiinit eivät vielä sinne yllä, sanoo K-ryhmän tavarakaupan johtaja  Harri Hovi .
 Hovin mukaan kasviproteiineilla ei välttämättä korvata lihaa, vaan niiden myynnin kasvu kertoo ennen kaikkea kulutustottumusten monipuolistumisesta. K-ryhmän teettämässä  ruokailmiötutkimuksessa  37 prosenttia vastanneista kertoi haluavansa toisinaan korvata lihaa.
 – Ei pysyvästi, mutta silloin tällöin. Kysymys on siitä, että asiakas haluaa vaihtelua valikoimaan, oli se sitten kasviproteiinia tai mitä tahansa muitakin tuotteita, Hovi sanoo.
 Lihattomasta burgerista odotetaan loppukesän hittiä
 Monipuolisuuden kaipuuseen viittaa sekin, että myös kasvisten ja kalan menekissä suunta on tänä kesänä ylöspäin.
 S-ryhmältä kerrotaan, että esimerkiksi maissien ja herkkusienten myynti on noussut kymmenen prosenttia edellisvuodesta, ja kalan myynti peräti 14 prosenttia.
 – Suomalaisista on tullut aiempaa monipuolisempia grillaajia. Perinteisesti on grillattu lihaa ja kanaa, ja lisukkeet ovat tulleet muualta. Nyt grilliä käytetään koko aterian valmistamiseen, sanoo S-ryhmän valikoimajohtaja  Antti Oksa .
 Myös S-ryhmässä kasvipohjaisten grillattavien suosio on noussut kohisten. Kasvipohjaisten makkaroiden ja nakkien myynti on noussut peräti 28 prosenttia edelliskesästä.
 Vaikka lihan kokonaismyyntimäärät ovat ennallaan, joissakin yksittäisissä tuotteissa näkyy kasvua. Esimerkiksi hampurilaispihvejä menee – niiden myynti on kasvanut 16 prosenttia.
 Heinäkuun lopussa kauppoihin tulleesta lihattomasta Beyond Burgerista odotetaan lihapihvin haastajaa. S-ryhmässä sitä myytiin ensimmäisenä myyntiviikonloppuna tuhansittain.
 Punaista lihaa grilleissä ja grillin ulkopuolella korvaa tällä hetkellä kuitenkin ennen kaikkea kana, jota suomalaiset söivät viime vuonna  ennätysmäärän .
 Myös näitä grillattiin Kala + 14 % Maissi ja sienet +10 % Burgerpihvit + 16 % Kasvipohjaiset nakit ja makkarat + 28 % Bratwurstit + 5 % Kalkkunan siivet + 60 % Lähde: S-ryhmä. Prosentit kuvaavat myynnin kasvua viime vuoden kesä–heinäkuuhun verrattuna.
 Kokonaismäärissä kasviproteiinit ovat vielä pieni tekijä
 Kasviproteiinit kiinnostavat, mutta lihatuotteiden menekkiä kasvu ei silti syö. Syy on volyymissä, sanoo Antti Oksa. Kasvipohjaisten tuotteiden osuus myynnistä vastaa tuoteryhmästä riippuen vain yksittäisiä prosentteja lihatuotteiden myynnistä.
 – Kasvipohjaisten tuotteiden myynnit ja valikoima ovat moninkertaistuneet muutamassa vuodessa, joten on selvää, että buumi on olemassa. Kestää kuitenkin aikaa, ennen kuin kymmenienkään prosenttien kasvu alkaa syödä lihatuotteiden myyntiä, Oksa sanoo.
 Kasviproteiinien kokonaiskulutus on siis vielä niin pientä verrattuna lihan kokonaiskulutukseen, että suurikaan prosentuaalinen kasvu ei henkilöä kohden ole paljon.
 Ehkä syömme enemmän, ehkä emme
 Kauppaketjuilla on tällä hetkellä paras tieto kasvipohjaisten tuotteiden todellisesta suosiosta Suomessa.
 Luonnonvarakeskuksen vuosittainen ravintotase kertoo suomalaisten ruuankulutuksesta, mutta jalostettuja kasviproteiinituotteita se ei pysty erottelemaan kasviksista. Siksi ravintotase ei kerro kasviproteiinien menekistä mitään.
 Lihaa suomalaiset sen sijaan syövät edelleen: sen kulutus on  tuoreimman ravintotaseen  mukaan kasvanut hieman, mutta naudanlihan ohi on mennyt kana. Kokonaisuutena punaisen lihan kulutus on hieman vähentynyt, mutta kanan syönti vastaavasti lisääntynyt.
 Kauppojen menekissä kasviproteiinibuumi näkyy, mutta samalla myös suomalaisten lihankulutus kasvaa. Tarkoittaako se, että syömme enemmän kuin ennen?
 Emme tiedä, kuuluu Luonnonvarakeskuksen erikoistutkija  Juha-Matti Katajajuuren  vastaus.
 – Joko me syömme kokonaisuudessaan enemmän tai kulutuksen profiili on muuttunut niin, että jotain muuta on jäänyt pois. Ei ole olemassa tutkimustietoa tai tilastoa, joka antaisi yksiselitteisen vastauksen, Katajajuuri sanoo.
 Yksi vaihtoehto on, että ruokaa menee roskiin aiempaa enemmän. Myöskään kotitalouksien ruokahävikistä Suomessa ei ole kattavaa seurantaa, joskin sellaista ollaan Lukessa paraikaa työstämässä.
 – Kauppojen havainto on, että kasviproteiineja menee aiempaa enemmän. Emme tiedä kovin tarkkaan, mikä osuus esimerkiksi lihasta tai kasviproteiineista päätyy suuhun ja mikä roskiin. Yksittäisissä tutkimuksissa kotitalouksien ruokahävikki on ollut 5–6 prosenttia kaikesta ostetusta ruuasta, mutta sen kehityksen suuntaa emme tiedä.

 Kulutustottumukset siirtyvät tilastoon hitaasti
 Ravintotottumuksissa ei ole tapahtunut suuria muutoksia myöskään Suomen itsenäisyyden juhlarahasto Sitran teettämän  Resurssiviisas kansalainen -kyselyn  mukaan.
 Kyselyyn vastanneista sekasyöjien osuus oli viime vuonna 90 %, kun se tuoreimmassa kyselyssä oli laskenut 89 prosenttiin. Lihaa syömättyömien osuus on noussut prosentin edellisvuodesta – neljästä prosentista viiteen.
 Katajajuuri muistuttaa, että kulutustottumusten muutokset näkyvät tilastoissa hitaasti.
 – Kasvikunnan proteiinien kasvu on vielä aika uusi ilmiö, ja siksi mitään syy-seuraussuhteita on vaikea vetää. Terveyden ja ympäristön kannalta suunta on hyvä, ja jos se jatkuu, voi lihankulutus pitkällä aikavälillä muuttua.
 Päivittäistavaraupassa ollaan sitä mieltä, että kasviproteiinibuumista voidaan puhua, vaikka lihankulutus ei taitukaan. Kaupassa on kuitenkin käynnissä monta isoa trendiä samanaikaisesti.
 – Esimerkiksi broilerin kulutuksen kasvu ja valmisruuan myynnin kasvu ovat mittaluokiltaan isompia liikkeitä kuin kasvipohjaisten tuotteiden kasvu. Vaikka kasvipohjaisten tuotteiden osuudet ovat isossa kuvassa yksittäisiä prosentteja, ne kasvavat kuitenkin todella nopeasti, sanoo S-ryhmän Antti Oksa.

Lihaton burgerpihvi nosti uudet kasviproteiinit kaikkien huulille – myynti kasvaa, mutta lihaa uutuustuotteet eivät syrjäytä, kertovat ruokakaupat


Summary: Miesten toimia tutkitaan useina törkeinä liikenneturvallisuuden vaarantamisina.

Kaksi ulkomaalaista miestä on otettu kiinni Jyväskylän MM-ralleissa tapahtuneen tapauksen takia, kertoo Sisä-Suomen poliisilaitos. Miehet olivat ajaneet ralliautoksi naamioitunutta henkilöautoa pitkin erikoiskokeen reittejä. He olivat myös kuvanneet ajoa.
 – Selvitämme vielä, mihin aikaan he ovat ajaneet reiteillä. Tieto autosta tuli järjestäjiltä poliisille, kertoo rikoskomisario  Kari Aaltio .
 Vielä ei myöskään tiedetä, ovatko miehet ajaneet rallikisojen seassa vai radan sulkemisen jälkeen.
 Poliisi tutkii asiaa useina törkeinä liikenneturvallisuuden vaarantamisina. Miehiä epäillään myös huumausaineen käyttörikkomuksesta.
 Miehet ovat myöntäneet teon alustavassa puhuttelussa. Molemmat ovat syntyneet vuonna 1989.
 Motiiviksi he ovat kertoneet rallien markkinoimisen kotimaassaan.
 – Heillä on Instagram-tilit, jonne he julkaisevat vastaavanlaista materiaalia eri maiden rallitapahtumista, kertoo Aaltio.
 Poliisille miehet ovat selittäneet, että rallireiteillä ajaminen on heidän kotimaassaan normaalia. Aaltio kuitenkin toteaa, että toiminta tuskin on missään laillista.
 Instagram-tileillä on julkaistu kuvia Jyväskylästä sekä video reitilläajosta, joka vaikuttaisi olevan myös samasta tapahtumasta.
 Lisäksi poliisi tutkii autoon kiinnitettyjä tarroja tekijänoikeusrikkomuksena tai -rikoksena. Aaltion mukaan auto näyttää ulospäin aivan ralliautolta, mutta sisältä se ei täytä kriteerejä.
 Poliisi muistuttaa, että liikennesäännöistä voi poiketa vain osallistumalla moottoriurheilutapahtumaan kilpailijana.

Poliisi: Ralliautoksi naamioidulla autolla ajeltiin pitkin Jyväskylän MM-rallien reittejä – kuvasivat videota mainostaakseen rallia


Summary: Noin 2 000 on entistä Isis-taistelijaa on raportin mukaan palannut Eurooppaan.

YK varoittaa, että tulossa voi olla uusi terrori-iskujen aalto.
 YK:n turvallisuusneuvoston asiantuntijoiden tekemän raportin  mukaan useita uusia iskuja saatetaan tehdä ennen vuodenvaihdetta.
 Suurena uhkana raportissa pidetään äärijärjestö Isisin riveissä taistelleita vierastaistelijoita.
 Isisiin kuului noin 30 000 ulkomailta matkustanutta taistelijaa.
 Euroopasta Isisin riveihin matkusti noin 6 000 ihmistä. Heistä noin kolmannes on kuollut ja toinen kolmannes on vangittuna alueella tai paennut muualle. Arviolta 2 000 on entistä Isis-taistelijaa on raportin mukaan palannut Eurooppaan.
 Asiantuntijat arvioivat, että jotkut heistä liittyvät toisiin terrorijärjestöihin ja joistakin voi tulla terroristijärjestöjen värvääjiä.
 YK:n raportti on tehty jäsenmaiden hankkiman tiedustelutiedon perusteella. Raportista kirjoittaa  brittiläinen The Guardian .
 Länsimaissa terrori-iskuja on tehty vähemmän kuin vuosina 2015 ja 2016, mutta iskujen uhka on edelleen korkea.
 Entisten Isis-taistelijoiden lisäksi uhkana pidetään vankiloissa radikalisoituneita ihmisiä.
 Raportissa arvioidaan, että Isisillä on varoja edelleen 50–300 miljoonaa Yhdysvaltain dollaria. Näiden varojen turvin terroristijärjestö voi yrittää toteuttaa iskuja.

YK:n raportti varoittaa: Terrori-iskut saattavat lisääntyä lähikuukausina


Summary: Poliisi tutkii onnettomuutta.

Turun saaristossa Seilin saareen edustalla, Rymättylän eteläpuolella tapahtui lauantai-iltapäivänä kahden veneen törmäys.
 Merivartiosto kertoi illalla, että turmassa on kuollut keski-ikäinen mies, joka oli purjeveneessä. Myöhään illalla saatiin tieto toisesta kuolonuhrista, jonka kerrottiin olleen aiemmin kriittisessä tilassa.
 Neljä loukkaantui lievästi, heistä yksi on lapsi. Lievästi loukkaantuneet saivat ruhjeita ja haavoja.
 Veneissä oli yhteensä kahdeksan henkilöä, joista kaksi aikuista oli moottoriveneessä ja loput purjeveneessä. Kaksi purjeveneessä olleista oli lapsia.
 – Veneistä moottorivene oli isompi, ainakin kymmenmetrinen ja purjevene arviolta 6–7-metrinen, kertoi Meripelastuskeskuksen operaattori  Robin Lindström .
 STT:n merivartiostolta saamien tietojen mukaan veneet törmäsivät laivaväylällä, joka kulkee Seilin saaren pohjoispuolella. Veneilysää oli merivartion mukaan hyvä.
 Tommi Pylkkö / Yle
 Merivartioston mukaan rannalla vastassa olleet helikopterit ja ambulanssit kuljettivat loukkaantuneet Turun yliopistolliseen keskussairaalaan.
 Varsinais-Suomen pelastuslaitoksen yksiköt avustivat pelastustehtävässä merivartiostoa.
 Onnettomuusveneet kuvassa pelastusyksiköiden välissä. Länsi-Suomen Merivartiosto
 Onnettomuuden syistä ei ole vielä tietoa. Onnettomuutta tutkitaan törkeänä liikenneturvallisuuden vaarantamisena, törkeänä kuolemantuottamuksena sekä törkeänä vammantuottamuksena.
 – Tapahtumia tutkitaan näillä nimikkeillä. Se, ketä epäillään selviää tutkinnassa, ja siitä voidaan tiedottaa vasta tutkinnan edetessä, kertoi komisario  Joonas Tikka  Lounais-Suomen poliisista.
 Haverialukset on hinattu Nauvoon merivartioasemalle.
 Onnettomuusveneet hinattiin Nauvon merivartioasemalla Pärnäisiin. Roni Lehti / Lehtikuva

Purjevene ja moottorivene törmäsivät Airistolla  – kaksi kuoli, useita loukkaantui


Summary: Yrittäjä vaati oikeudessa Turun ja Kotkan kaupungeilta yli 300 000 euron vahingonkorvauksia. Hän teki sopimuksen kahvinmyynnin yksinoikeudesta kolmessa eri tapahtumassa, mutta se ei toteutunut yhdessäkään.

Suurten purjelaivojen Tall Ships Races -tapahtumat houkuttelivat runsaasti kävijöitä Kotkaan ja Turkuun kesällä 2017. Esimerkiksi Turun tapahtuma teki  uuden kävijäennätyksen .
 Samaan aikaan purjehdustapahtuman kanssa Kotkassa järjestettiin myös perinteikkäät Meripäivät, joka olikin kävijämäärältään vuoden toiseksi suurin yleisötapahtuma Suomessa yli 350 000 kävijällä.
 Ennen ja jälkeen suurtapahtumia sekä Turun että Kotkan kaupungit ovat joutuneet selvittämään kahvin myyntiin liittyvää kiistaa, joka jatkuu seuraavaksi hovioikeudessa.
 Kahvinmyynti yhden yrityksen yksinoikeus?
 Kiistassa on kyse siitä, kenellä oli oikeus myydä kahvia purjehdustapahtumassa. Molemmat kaupungit solmivat ennen tapahtumaa sopimuksen pienen KW Catering & Consulting -yhtiön kanssa, josta tuli tapahtuman virallinen yhteistyökumppani.
 Yrittäjä tulkitsi sopimusta siten, että se antoi hänelle yksinoikeuden myydä valmista kahvia asiakkaille tapahtuma-alueella kymmenessä eri myyntipisteessä. Yritys maksoi yksinoikeudesta kummallekin kaupungille 10 000 euroa.
 Lisäksi sovittiin, että muutama yhteistyökumppanin kiinteä kahvila saisi myös myydä kahvia, mutta heidän tuli hankkia kahvinsa KW Cateringilta.
 Sopimuksen mukaan kaupungit toimittivat yrittäjälle myyntiteltat ja sähköt. Sopimukseen kuului myös yrityksen näkyminen tapahtumien markkinoinnissa.
 Tall Ships Races -tapahtuma järjestettiin Turussa heinäkuussa 2017. Paula Koskinen / Yle
 Muita myyjiä ja tapahtumia
 Keväällä 2017 yrittäjälle kuitenkin valkeni, että molemmissa kaupungeissa tulee olemaan runsaasti myös muita kahvinmyyjiä. Hänelle tuli myös yllätyksenä, että Kotkassa järjestettäisiin samaan aikaan purjehdustapahtuman kanssa myös Meripäivät ja Suurmarkkinat.
 Erimielisyyttä oli myös siitä, millä hinnalla muut kauppiaat saisivat ostaa kahvinsa KW Cateringilta. Aluksi muilla myyjillä oli vaikeuksia saada tietoa kahvin hankkimisesta ja he kääntyivät kaupungin puoleen.
 KW Catering ilmoitti kahvin maksavan muille myyjille 56 euroa kilolta, mitä pidettiin kohtuuttomana hintana. Lopulta muut kahvinmyyjät hankkivat omat kahvinsa itse.
 Tapahtuman jälkeen yrittäjä valitti molemmille kaupungeille useista epäkohdista. Turussa muita kahvinmyyjiä oli yrittäjän havaintojen mukaan lopulta 14 ja Kotkassa 26.
 Myynnin yksinoikeuden rikkomisen lisäksi myyntitelttojen paikat eivät yrittäjän mukaan olleet sopimuksen mukaisia, telttojen purku alkoi sovittua aikaisemmin, sähkön toimituksessa oli puutteita ja yksi myyntiteltta oli kokonaan pois käytöstä päivän ajan.
 Yrittäjä päätti haastaa kaupungit oikeuteen sopimusrikkomuksesta. Kotkan kaupungilta KW Catering vaati lähes 167 000 euron ja Turun kaupungilta yli 142 000 euron vahingonkorvauksia sopimusrikkomuksista.
 Summat koostuivat yrittäjälle koituneista turhista kuluista ja yksinmyynnin vastaisen kilpailun aiheuttamista tappioista.
 Tall Ships Races -tapahtuman lisäksi KW Catering vaati Turun kaupungilta lähes 16 000 euron vahingonkorvauksia sopimusrikkomuksesta vuoden 2017 Europeade -tapahtumaan liittyen.
 Europeade on kansanmusiikki ja -tanssitapahtuma, jossa yrityksellä piti myös olla yksinoikeus kahvinmyynnissä.
 Näin ei kuitenkaan ollut, vaan yrittäjän mukaan alueella oli muita myyjiä ja järjestelyissä oli muitakin puutteita. Hän ei esimerkiksi saanut valita itse leipomotuotteiden toimittajaa, ja puutteita oli myyntiteltoissa sekä sähkön ja veden saannissa.
 Kesällä 2017 Turussa järjestetyn kansanmusiikki ja -tanssitapahtuma Europeaden kahvinmyynnistä kiistellään oikeudessa. Minna Rosvall / Yle
 Kotka ja Turku: Kyse sponsoroinnista
 Sekä Kotkan että Turun kaupungit kiistivät syyllistyneensä sopimusrikkomukseen. Kaupungit tulkitsevat sopimuksen olleen sponsorisopimus, jolla KW Catering sai näkyvyyttä ja tiettyjä myyntioikeuksia tapahtuma-alueella.
 Kaupungit pitivät myös selvänä, että yhden yrityksen myyntipisteet eivät olisi riittäneet niin suurelle yleisömäärälle. Yksinoikeus tarkoitti kaupunkien tulkinnan mukaan sitä, että KW Cateringilla sai myydä kahvijauhetta yksinoikeudella muille myyjille.
 Kotkan kaupunki myös kiisti johtaneensa yrittäjää harhaan Meripäiviin liittyen. Tapahtumasta oli maininta jo hyvissä ajoin alueen kartoissa. Yrittäjä ei myöskään ilmaissut tyytymättömyyttään myyntipaikkoihin ennen tapahtumaa suoritetussa katselmuksessa.
 Yritys jäähylle kiistan vuoksi
 Yrittäjä  Kira Weckman  kertoo, että hänen ja miehensä pyörittämä pitopalveluyritys päätti kokeilla tapahtumakahvilatoimintaa kesällä 2017, koska he näkivät sen kannattavana liiketoimintana. Kesän 2017 jälkeen yritys on kuitenkin ollut enemmän tai vähemmän telakalla.
 Yrityksensä lisäksi Weckman kertoo työskentelevänsä tällä hetkellä kouluttajana ravintola-alalla. Epäonnistuneiden kesätapahtumien myötä he eivät ole pystyneet nostamaan palkkaa yrityksestään, jolla on niskassaan myös suuret velat.
 – Haluaisimme pitää perheyrityksen hengissä ja sen puolesta tässä taistelemme. Kesän 2017 jälkeen se on ollut selviytymistaistelua, Weckman sanoo.
 Kahvijauheen hulppeaa 56 euron kilohintaa muille myyjille hän perustelee sillä, että se olisi edes vähän korvannut sopimusrikkomuksesta koituneita tappioita. Lisäksi kyse oli maahantuodusta kolumbialaisesta erikoiskahvista.
 Weckmanin mukaan he olisivat pystyneet hoitamaan tapahtumien kahvinmyynnin itsenäisesti, ja he myös satsasivat paljon rahaa henkilöstön ja kaluston hankintaan.
 Kilpailu näkyi luonnollisesti myynnissä. Tapahtumia varten KW Catering oli varannut suuren määrän kahvia järjestäjiltä etukäteen saatujen tietojen pohjalta eli noin 6 000 kiloa. Lopulta myytiin kuitenkin vain runsaat 1 000 kiloa.
 – Yli jääneen kahvin ja kaluston myimme kolmansille osapuolille lähes ilmaiseksi. Kahvin lisäksi meille jäi valtavia määriä muitakin tuotteita käsiin, ja osaa niistä emme pystyneet myymään tapahtuman jälkeen, vaan jouduimme palauttamaan ne valmistajalle ilman palautusmaksua, kertoo Weckman.
 Weckmanin mukaan kaupungeilla ei ollut missään vaiheessa moitittavaa heidän toiminnastaan. Tieto alueen muista kahvinmyyjistä alkoi paljastua heille pala palalta. Oikea tilanne paljastui kuitenkin vasta itse tapahtumassa.
 – Tarkkoja tietoja meille ei annettu, vaan pikemminkin vähäteltiin muiden myyjien merkitystä.
 Turku tuomittiin korvauksiin
 Varsinais-Suomen käräjäoikeus antoi asiassa ratkaisunsa heinäkuun alussa. KW Catering vaati korvauksia molemmilta kaupungeilta melko samoilla perusteilla, mutta vain toinen kaupunki tuomiittiin korvauksiin.
 Oikeus tuomitsi Turun kaupungin maksamaan 49 500 vahingonkorvaukset korkoineen sekä lähes 10 000 euron edestä oikeudenkäyntikuluja.
 Oikeuden mielestä kyse ei ollut sponsorisopimuksesta. Lisäksi markkinointiyhtiön edustaja oli selkeästi ilmoittanut sähköpostitse yrittäjälle, että muita kahvinmyyjiä Turun tapahtumassa ei tulisi olemaan. Näin ollen yrittäjälle oli annettu väärää tietoa.
 KW Catering aikoo valittaa tuomiosta ja myös Turun kaupunki on ilmaissut tyytymättömyytensä.
 Kansanmusiikkitapahtuma Europeaden osalta käräjäoikeus tuomitsi Turun maksamaan korvauksia lähes 6 500 euroa ja oikeudenkäyntikuluja 9 500 euroa.
 Oikeuden mukaan tässä tapauksessa sopimus oli yksiselitteinen ja yrityksellä oli yksinoikeus myydä kahvia alueella. KW Catering aikoo valittaa ratkaisusta ja myös Turku on ilmoittanut tyytymättömyytensä.
 Kotkan kanne nurin
 Kotkan kaupungin osalta kanne hylättiin. Oikeuden mielestä sopimus ei yksiselitteisesti todennut, että vain KW Catering olisi saanut myydä valmista kahvia.
 Oikeus katsoi myös, että KW Cateringin oli täytynyt tietää sopimusta tehdessään, että tapahtuma-alueella tulee olemaan muitakin kahvinmyyjiä. Tämän puolesta puhui muun muassa markkinointiyhtiön edustajan säköpostiviesti vuosi ennen tapahtumaa, jossa mainitaan muut myyjät.
 KW Catering aikoo valittaa myös tästä tuomiosta.
 Jutun lähteinä on käytetty Varsinais-Suomen käräjäoikeuden tuomioita sekä yrittäjä Kira Weckmanin haastattelua.

Lihava riita purjehdustapahtuman kahvinmyynnistä ajoi pienen pitopalveluyrityksen kuilun reunalle – "Pari vuotta on ollut selviytymistaistelua"


Summary: Kiinniotettujen joukossa on toimittajia ja johtava oppositioaktivisti Ljubov Sobol.

Moskovan poliisi on ottanut kiinni satoja ihmisiä opposition luvattomassa mielenosoituksessa.
 Tilannetta tarkkailevan järjestön OVD-infon mukaan kiinniotettuja on ainakin 685. Heidän joukossaan on ainakin kuusi toimittajaa. OVD-infon mukaan poliisi löi pampuilla joitakin maassa makaavia mielenosoittajia.
 Poliisi kertoo ottaneensa kiinni 600 ihmistä. Poliisin mukaan mielenosoitukseen osallistui 1 500 ihmistä. Uutistoimisto Reuters arvioi, että osallistujia oli paljon enemmän.
 Venäjän sisäministeriön mukaan myös Pietarissa tuhat ihmistä on osoittanut mieltään, kertoo Britannian yleisradioyhtiö BBC  venäjänkielisessä live-seurannassaan . Pietarissa ei ole viranomaisten mukaan tehty kiinniottoja.
 Aiemmin lauantaina poliisi otti kiinni johtavan oppositioaktivistin  Ljubov Sobolin  ennen mielenosoituksen alkua.
 Aktivistit aikovat järjestää lauantaina noin neljän kilometrin pituisen marssin Moskovan keskustassa. Mielenosoittajat vaativat vapaita vaaleja ja vastustavat päätöstä sulkea oppositioehdokkaat Moskovan paikallisvaalien ulkopuolelle.
 Protestiin odotetaan tuhansia osallistujia. Poliisi on varoittanut ryhtyvänsä toimiin luvatonta mielenosoitusta vastaan.
 Sobol oli kehottanut ihmisiä osallistumaan mielenosoitukseen. Poliisi otti hänet kiinni taksista, kun hän yritti matkustaa mielenosoituspaikalle.
 Sobol on yksi opposition edustajista, joita viranomaiset ovat estäneet asettumasta ehdolle Moskovan paikallisvaaleissa.
 Viime viikolla poliisi otti Moskovassa kiinni lähes 1 400 mielenosoittajaa. Poliisit löivät osaa mielenosoittajista pampuilla.

Venäjän poliisi on ottanut kiinni lähes 700 ihmistä mielenosoituksessa Moskovassa


Summary: Pohjoissavolaisesta järvestä on löytynyt suuri määrä kuolleita kaloja.

Itä-Suomen poliisi on alkanut tutkia Rautalampi-järven kalakuolemia Rautalammilla, Pohjois-Savossa. Poliisi on ottanut lauantain aikana näytteitä kuolleista kaloista ja vedestä sekä tutkinut järveen laskevia puroja.
 Rautalampi-järven rannoille on ajautunut keskiviikosta alkaen suuri määrä kuolleita kaloja. Suurin osa kaloista on särkiä ja lahnoja, mutta joukossa on myös ahvenia, haukia ja muutamia kuhia. Asiasta perjantaina kertoneen  Savon Sanomat -lehden mukaan  kaloja kuolleita kaloja on ollut jopa kymmeniätuhansia.
 Rautalampi-järven suojeluyhdistyksen hallituksen puheenjohtajan  Pekka Saarikon  mukaan näky on järkyttävä.
 – Näin paljon kuolleita kaloja ei ole tässä järvessä näkynyt 32 vuoteen, Saarikko kertoo Ylelle.
 Hän sanoo keränneensä neljänkymmenen metrin rantaviivalta 15–20 kiloa kalaa.
 – Minun rantani ei ole edes niitä pahimpia paikkoja.
 Pekka Saarikon mukaan järvestä ei ole aiemmin löytynyt tällaista määrää kuolleita kaloja. Pekka Niiranen / Yle
 Kalat maahan tai jätesäiliöön
 Myös järven toisella puolella mökkeilevä  Miika Laitinen  on joutunut ottamaan haravan käteensä.
 Laitisen mukaan rantaa on pitänyt haravoida neljästä viiteen kertaan päivässä.
 – Joka kerta tulee 20–30 kiloa.
 Kunta on kehottanut hautaamaan kuolleet kalat maahan. Laitinen ei halua kuitenkaan niin tehdä, sillä kyse on pohjavesialueesta.
 Miika Laitisen mukaan rantaa on haravoitava useita kertoja päivässä. Pekka Niiranen / Yle
 Kunta on järjestänyt kaloja varten lauantaina useita jäteastioita. Alun perin säiliöitä oli vain yksi, Jaakonharjun alueella. Se oli lauantaina jo lähes puolillaan kuolleita kaloja, jotka haisivat.
 – Pyrimme tyhjentämään säiliön viikonlopun aikana, lupaa kunnanjohtaja  Anu Sepponen .
 Uimista ja kalojen syömistä vältettävä
 Kunnan internetsivuilla  ihmisiä oheistetaan olemaan syömättä järven kaloja tai syöttämästä niitä eläimille. Järvessä ei myöskään pitäisi uida.
 Kunnanjohtaja Sepposen mukaan kalakuolemien syynä ei alustavien tietojen perusteella ole leväkukinta tai tauti. Järvestä ja kaloista on otettu näytteet torstaina.
 Järvellä torstaina soutamassa ollut  Mauno Liukkonen  kertoo ihmetelleensä vettä.
 – Järven vesi oli kuin kermaista ruskeata kastiketta niin syvälle kuin silmillä näki.
 Hänen mukaansa vedessä oli torstaina myös sellaisia kaloja, jotka olivat vielä henkitoreissaan.
 Liukkosella oli käytössään laite, jolla hän mittasi järven happitilannetta aina kolme metrin syvyyteen.
 Veden lämpötila oli hänen mukaansa viitisentoista astetta, ja happeakin oli mittarin mukaan vedessä hyvin. Pohjalla sedimentissä tilanne oli toinen.
 – Siellä mittari näytti nollaa.
 Kunta on järjestänyt ranta-asukkaille kuolleita kaloja varten jätesäiliön. Pekka Niiranen / Yle
 Näytteistä tuloksia vasta viikonlopun jälkeen
 Miika Laitisen mielestä kuolleiden kalojen määrä oli lauantaihin mennessä jo pienentynyt. Osa kaloista kulkeutuu kuitenkin virtaavassa vedessä eteenpäin kohti Rautalammin kirkonkylää.
 – Onni ettei nyt ole helle kuten viikko sitten, tuumaa Pekka Saarikko.
 Järvestä ja kaloista otettujen näytteiden tuloksia odotetaan alkuviikosta.
 – Siihen asti itse kukin siivoaa rantoja. Kunnalta tai pelastuslaitokselta ei ole tullut apua, Saarikko toteaa.
 Lue lisää:
 Savon Sanomat: Rautalampi-järvessä jopa kymmeniä tuhansia kuolleita kaloja

Ranta-asukkaat haravoivat haisevia kaloja järvestä – poliisi  tutkii nyt Rautalammin kalakuolemia


Summary: Seitsemän yliopisto-opiskelijaa innovoi härkäpavuista jäätelön. Erikoisruokavaliot ja ympäristötietoisuus lisäävät uudenlaisten elintarvikkeiden kysyntää.

Jäätelö, jossa ei ole kermaa tai maitoa tai kananmunia. Onko se edes jäätelöä? Ja etenkin, jos se valmistetaan härkäpavuista?
 Uudenlaisen jäätelön syntytarina on tavallaan tylsä: kyse oli koulutehtävästä Helsingin yliopiston elintarviketieteiden osastolla.  Hilma Koskinen  ja joukko muita opiskelijoita tarttui haasteeseen.
 – Meille annettiin tuotekehityskurssilla tehtäväksi kehitellä erityisruokavalioille sopiva tuote vilja- tai palkokasveista. Siitä lähdimme kehittämään. Ajattelimme, että härkäpapu on ehdoton ykkönen.
 Viime vuonna kylmää herkkua myytiin kahdessa paikassa, tänä vuonna on jo 15 jälleenmyyntipaikkaa. Mika Halme / Yle
 Aluksi harkittiin mämmin valmistamista, mutta melko pian opiskelijat tajusivat, että tuotoksia pitää matkan varrella maistella useaan kertaan – ajatus mämmistä hylättiin pikaisesti.
 Seitsemän nuoren naisen joukko päätyi jäätelöön, jonka menekki on taattua ympäri vuoden, ja joka on tuotteena jo tuttu.
 Voiko ilmastoahdistusta vähentää erikoistuotteilla?
 Ruoan hiilijalanjälki on entistä useamman kuluttajan valintojen taustalla. Kotimaisesta härkäpavusta valmistettu jäätelö istuu tähän saumaan erinomaisesti.
 Tuote on vegaaninen, joten se sopii myös heille, joiden valintoja ohjaa eläinten oikeuksien ajattelu. Hilma Koskinen uskoo että valinnat ruokakaupassa ovat osa tulevaisuuden vihreää ajattelua.
 – Härkäpavut, sokerit ja kaikki raaka-aineet, jotka vain voidaan täällä tuottaa, tulevat läheltä. Me pyrimme tekemään tuotteen, jonka voi syödä hyvällä mielellä ja kevyellä omallatunnolla. Tuotteen takana on kiinnostus ympäristöön ja vihreitä arvoja kohtaan.
 Hilma Koskinen pyöräyttää jäätelöpalloja kesätyöpaikassaan kotitilallaan Tanttalassa, Hakolan marjatilalla. Mika Halme / Yle
 Koskinen korostaa, että ekologiset valinnat eivät ole itsestäänselvyys edes kaikille nuorille. Osa kuluttajista ostaa mitä huvittaa ja mihin on tottunut.
 – Meillä Viikissä, missä opiskelen, kyllä puhutaan paljon kaikesta ympäristöön ja maatalouteen liittyvästä. Siellä kyllä ollaan todella valveutuneita.
 Mikrobien hyötykäyttöä, sivuvirtojen hyödyntämistä ja terveysvaikutuksia
 Näitä kaikkia tutkitaan elintarvike- ja ravitsemustieteiden osastolla. Elintarviketieteiden kandiohjemissa joissa härkäpapujäätelökin sai alkunsa tehdään vuosittain uusien elintarvikkeiden innovaatioita. Kuinka moni niistä päätyy kuluttajille, ja laajempaan jakeluun, vaihtelee suuresti.
 Hilma Koskinen toivoo työllistyvänsä valmistumisensa jälkeen jäätelön, makeisten tai leivonnaisten tuotekehityksessä. Mika Halme /Yle
 Yksi tutkimuksen painopistealue on ruoan laatu ja hyvä ravitsemus. Silloin tutkitaan myös terveellisyyteen ja aistittavaan laatuun vaikuttavia elintarvikkeiden ainesosia ja niiden ominaisuuksia.
 Yliopisto tekee tiivistä yhteistyötä myös alan teollisuuden kanssa, joka luonnollisesti on innokas saamaan uudet innovaatiot kaupalliseen tuotantoon mahdollisimman pian.
 Entä maku?
 Opiskelija Hilma Koskinen pyöräyttää kulhoon kolme pientä palloa Härtelöstä. Makuina ovat suklaa, lime-passion ja vadelma-rosmariini. Tartun lusikkaan epäluuloisen toiveikkaasti, jäätelö on yksi lempiherkuistani. Koskinen kertoo, että epäluuloni on yleistä.
 – Kiinnostus on ollut vähän varautunutta. On mietitty, että miten härkäpavusta voi tehdä jäätelöä, ja miltä se maistuu. Mutta kun ihmiset ovat rohkaistuneet maistamaan on saatu ihan hyvää palautetta.
 Koskinen on aina ollut kiinnostunut jäätelöstä. Hän toivoo että maisterin papereiden jälkeen ura urkenee makeisten, leivonnaisten tai jäätelön parissa. Mika Halme / Yle
 Päätän tarttua härkäpapua sarvista ja vien lusikallisen suuhun. Suutuntuma yllättää: tuote on täyteläistä ja kermamaista. Ellen tietäisi sen olevan jotain muuta kuin perinteistä kermajäätelöä, en huomaisi mitään eroa.
 Lue myös:
 Lopettaisinko juuston syömisen vai vaihtaisinko sähköautoon? Kokeile Ylen ilmastolaskurilla, mitkä teot sopivat sinulle ja mikä vaikutus niillä on päästöihin
 Onko ruoan hiilimerkinnät satojen miljoonien turha urakka vai ratkaiseva ilmastoteko ostopäätösten tueksi?
 Suurin osa Suomen ilmastopäästöistä tulee kotitalouksien kulutuksesta – S-ryhmän uusi laskuri ei kaunistele asiakkaan hiilijalanjälkeä

Maistaisitko härkäpapujäätelöä? "Pyrimme tekemään tuotteen, jonka voi syödä kevyellä omallatunnolla"


Summary: Viranomaiset epäilevät, että säätiö olisi pessyt rahaa useiden miljoonien eurojen arvosta.

Venäjän viranomaiset ilmoittivat lauantaina, että he ovat aloittaneet rikostutkinnan oppositiojohtaja  Aleksei Navalnyin  perustaman korruptionvastaisen säätiön FBK:n harjoittamasta epäillystä rahanpesusta.
 Venäjän federaation tutkintakomitea epäilee säätiötä noin miljardin ruplan eli noin 13,8 miljoonan euron rahanpesusta.
 Säätiö pyytää verkkosivuillaan lahjoituksia tukijoilta. Uutistoimisto AFP kertoo, että viranomaisten mukaan FBK:n työntekijät ottivat vastaan kolmansilta osapuolilta suuren summan rahaa, jonka he tiesivät laittomasti hankituksi.
 FBK pyrkii paljastamaan Venäjän viranomaisten väärinkäytöksiä. AFP:n mukaan säätiö julkaisi torstaina videon, joka käsittelee Moskovan pormestarin  Sergei Sobjanin  kollegan kiinteistökauppoja. FBK:n mukaan nainen myi moskovalaisen arvokiinteistön alihintaan perheenjäsenilleen.
 Navalnyi suorittaa parhaillaan 30 päivän vankeusrangaistusta ihmisten kutsumisesta luvattomaan mielenosoitukseen.
 FBK:n lakimies  Ljubov Sobol   otettiin kiinni  lauantaina ennen opposition mielenosoitusta, jossa vaaditaan vapaita vaaleja.

Venäjä epäilee oppositiojohtaja Aleksei Navalnyin perustamaa korruptionvastaista säätiötä rahanpesusta


Summary: Vuoden aikana ilmastoa koskevan keskustelun polttopisteessä ovat olleet niin lentohäpeä kuin yksilön valinnatkin.

Kansainväliset organisaatiot ja sopimukset

Maailman ilmatieteen järjestö WMO:n pääsihteeri  Petteri Taalaksen  mukaan ilmastonmuutoksen torjunnan tärkeimmät kysymykset liittyvät energiatuotantoon, maaliikenteeseen ja ruokavalioon.
 Keskustelua on käyty erityisesti siitä, voiko yksilö vaikuttaa maapallon tulevaisuuteen.
 – Yksittäisillä ympäristövalinnoilla on merkitystä, mutta lähtökohtaisesti ongelma ratkaistaan valtioiden ja globaalin yhteisön tasolla, Ylen Ykkösaamussa vieraillut Taalas sanoo.
 Ilmastonmuutos herättää joissain ihmisissä ahdistusta, joissain taas epäuskoa.
 Suomessa erityisesti nuoret sukupolvet ovat puhuneet ilmastoahdistuksesta ja järjestäneet koululakkoja ympäristöystävällisten toimien edistämiseksi.
 Hallitusten välisen ilmastopaneeli IPCC:n lokakuussa julkaistun  raportin  mukaan keskeisin toimi ilmastonmuutoksen torjunnassa on fossiilisten päästöjen vähentäminen.
 Samaa mieltä on myös Taalas.
 – Hiilinieluilla voidaan saada ongelmaan helpotusta, mutta jos fossiilipäästöihin ei puututa, ilmastonmuutokseen liittyvät pulmat eivät ratkea.
 Taalas korostaa kansan ääntä
 IPCC:n raportin  jälkeen erityisesti lentomatkustus on ollut tapetilla julkisessa keskustelussa. Selvityksen mukaan nettopäästöt tulisi pudottaa nollaan seuraavan 30 vuoden aikana.
 Tämä tarkoittaa sitä, että ihmiskunta ei vapauttaisi ilmakehään enempää hiilidioksidia, kuin se pystyy sieltä poistamaan hiilinielujen, kuten metsien ja merien, avulla.
 Taalaksen mukaan lentäminen tuottaa maailman päästöistä noin 2–3 prosenttia, laivaliikenne taas lentomatkustukseen verrattuna kolminkertaisen määrän.
 – Yksittäiset ihmiset voivat vaikuttaa poliittiseen päätöksentekoon. Jos vallanpitäjällä on takanaan kansan tuki, he uskaltavat tehdä herkemmin ilmastoa tukevia ratkaisuja.
 Taalas korostaa, että poliitikkojen täytyy olla herkkänä kansan mielipiteille erityisesti ilmastoa koskevissa kysymyksissä.
 – Jos mennään keinoihin, joita kansa ei hyväksy, voi valtaan nousta poliittisia päättäjiä, jotka eivät ole ilmastonmuutoksesta kiinnostuneita.
 Esimerkiksi  Ranskassa vallanpitäjät  suunnittelivat viime vuonna polttoaineveron nostoa, vaikka erityisesti maan pikkukaupunkien asukkaat vastustivat muutosta.
 Tilanne kärjistyi lopulta kansallisiksi mielenosoituksiksi, joissa toimivat näkyvästi muun muassa keltaliiveiksi kutsutut mielenosoittajat.
 Ihmiset kärsivät "lentohäpeästä"
 Maata pitkin matkustaminen on viime vuosien aikana saavuttanut uudenlaista suosiota. Esimerkiksi Ruotsissa lentoasemien matkustajaluvut ovat kääntyneet huomattavaan laskuun.
 Ruotsissa puhutaankin nykyisin termistä  "flygskam" eli lentohäpeä.
 Suomessa  lentomatkustajien määrä  taas kasvoi 4,2 prosenttia tammi–kesäkuussa vuodentakaiseen verrattuna.
 Taalas kertoo olevansa huolissaan erityisesti suomalaisten nuorten kokemasta ilmastoahdistuksesta.
 – Toivoa ratkaisusta on. Emme ratkaise ongelmaa tänään, mutta lähivuosien aikana meidän on keksittävä keinoja muuttaa toimintatapojamme.
 Ensi kuussa YK:n pääsihteerin  António Guterresin  järjestämässä huippukokouksessa valtiot esittävät omat suunnitelmansa ilmastonmuutoksen torjumiseksi.
 Lue lisää:
 Ilmastoahdistus voi aiheuttaa jopa pakko-oireita – on ymmärrettävä oma vastuu, mutta säilytettävä suhteellisuudentaju, neuvoo tuore raportti
 200 koululaista aikoo haastaa Pariisin ilmastosopimuksen: "Tarvitaan muutakin kuin ilmastolakkoja"
 Etiopia kertoo istuttaneensa 350 miljoonaa puuntaimea päivässä – saattaa olla ennätysluku

Ilmastoasiantuntija korostaa kansan kuuntelemista – "Valtaan voi nousta päättäjiä, jotka eivät ole kiinnostuneita ilmastonmuutoksesta"